EUROPOS KOMISIJA Briuselis, 2016 01 27 COM(2016) 31 final 2016/0014(COD) Pasiūlymas EUROPOS PARLAMENTO IR TARYBOS REGLAMENTAS dėl motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų patvirtinimo ir rinkos priežiūros (tekstas svarbus EEE) {SWD(2016) 9 final}

{SWD(2016) 10 final}



AIŠKINAMASIS MEMORANDUMAS 1.PASIŪLYMO APLINKYBĖS 1.1.Pasiūlymo pagrindimas ir tikslai Automobilių pramonės gaminių tipo patvirtinimo teisinė sistema taikoma trijų kategorijų transporto priemonėms: motorinėms transporto priemonėms ir jų priekaboms, motociklams ir traktoriams. Šio pasiūlymo tikslas – persvarstyti teisinę motorinių transporto priemonių ir jų priekabų tipo patvirtinimo sistemą. Kitų dviejų kategorijų transporto priemonėms skirta teisinė sistema jau išsamiai persvarstyta 2013 m. Šiuo metu motorinių transporto priemonių ir jų priekabų tipo patvirtinimo reikalavimai nustatyti Europos Parlamento ir Tarybos direktyvoje 2007/46/EB („Pagrindų direktyva“). Šia sistema, nustatant suderintus reikalavimus, kurių laikantis galima įgyvendinti bendruosius aplinkos apsaugos ir saugos tikslus, siekiama sudaryti palankesnes sąlygas laisvam motorinių transporto priemonių ir priekabų judėjimui vidaus rinkoje. Direktyva 2007/46/EB taikoma motorinėms transporto priemonėms, skirtoms keleiviams (M kategorija) ir kroviniams (N kategorija) vežti, jų priekaboms (O kategorija), sistemoms ir komponentams. Ja nustatoma sistema, pagal kurią veikia pavieniai teisės aktai, kuriuose išdėstyti konkretūs saugos ir aplinkos apsaugos reikalavimai. Šiuose teisės aktuose nustatyta daug išsamių techninių reikalavimų, taikomų įvairių tipų transporto priemonėms, sistemoms ir komponentams. Vykdant Komisijos stiprios, konkurencingos ir tvarios Europos automobilių pramonės veiksmų plane CARS 2020 prisiimtus įsipareigojimus, 2013 m. atlikta išsami ES motorinių transporto priemonių tipo patvirtinimo sistemos tinkamumo patikra. Ja patvirtinta, kad ES tipo patvirtinimo teisinė sistema tinkama siekiant pagrindinių derinimo, veiksmingo vidaus rinkos veikimo ir sąžiningos konkurencijos tikslų. Vis dėlto taip pat pripažinta, kad reikalavimų aiškinimo ir taikymo griežtumo skirtumai valstybėse narėse mažina sistemos veiksmingumą. Todėl Komisijos tarnybų darbiniame dokumente dėl šios tinkamumo patikros pripažinta, kad dar yra ką tobulinti, o Direktyvos 2007/46/EB peržiūra išskirta kaip prioritetas, kurį įgyvendinant pirmiausia reikia: –įtraukti rinkos priežiūros nuostatas, siekiant papildyti tipo patvirtinimo reikalavimus; –patikslinti susigrąžinimo ir apsaugos procedūras, taip pat esamų transporto priemonių patvirtintų tipų išplėtimo sąlygas; –gerinti tipo patvirtinimo sistemos taikymo užtikrinimą derinant ir tobulinant valstybių narių valdžios institucijų ir techninių tarnybų taikomas tipo patvirtinimo ir gamybos atitikties procedūras; –paaiškinti ekonominės veiklos vykdytojų, veikiančių tiekimo grandinėje, taip pat valdžios institucijų ir šalių, dalyvaujančių užtikrinant sistemos taikymą, funkcijas ir atsakomybę; bei –didinti alternatyvių tipo patvirtinimo schemų (nacionalinio mažomis serijomis gaminamų transporto priemonių patvirtinimo ir individualaus patvirtinimo) ir daugiaetapio tipo patvirtinimo proceso tinkamumą, siekiant suteikti deramą lankstumą nišinėms rinkoms ir mažosioms ir vidutinėms įmonėms, neiškraipant vienodų sąlygų. Nors tinkamumo patikros metu patvirtinta, kad esama reguliavimo sistema siekiant politikos tikslų yra naudinga, ji stipriai kritikuota atskleidus, kad vienas Vokietijos gamintojas (VW) keletą metų naudodamasis programine įranga manipuliavo savo automobilių išmetamų teršalų rezultatais. Nepraėjus nė savaitei nuo skandalo pradžios, Komisija paskelbė sustiprinsianti tipo patvirtinimo sistemą, visų pirma nustatydama pakankamus priežiūros mechanizmus, kad būtų užtikrintas teisingas ir suderintas tipo patvirtinimo procedūrų taikymas. 28 valstybių narių vidaus rinkoje ir nuolatine technologijų bei mokslo pažanga pasižyminčiame sektoriuje žymūs taisyklių aiškinimo ir taikymo skirtumai kelia pavojų sistemos veiksmingumui, o tuo pačiu ir pagrindiniams politikos tikslams – užtikrinti piliečių saugą ir sveikatą ir aplinkosaugą. Po VW skandalo tokią peržiūrą atlikti atvirai ragino daugelis suinteresuotųjų šalių. Šia peržiūra siekiama pašalinti minėtus trūkumus ir spragas ir atkurti piliečių pasitikėjimą reguliavimo sistemos pajėgumu užtikrinti deramą sveikatos ir aplinkos apsaugos lygį. 1.2.Pasiūlymo srityje galiojančios nuostatos –Europos Parlamento ir Tarybos direktyva 2007/46/EB, nustatanti motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus; –Reglamentas Nr. 765/2008/EB dėl akreditavimo ir rinkos priežiūros, kuriame išdėstytos taisyklės dėl Europos akreditavimo politikos (sertifikatus ES išduodančių laboratorijų ir sertifikavimo ir (arba) tikrinimo įstaigų kompetencijos kontrolės) ir politikos rinkos priežiūros ir gaminių iš trečiųjų šalių kontrolės srityje (saugių gaminių, kad ir kokia būtų jų kilmė); –Sprendimas Nr. 768/2008/EB, kuriuo nustatoma bendroji gaminių pardavimo sistema ir kuriame pateiktos standartinės nuostatos, taikytinos ES gaminių vidaus rinkos teisės aktuose (pvz., apibrėžtys, ekonominės veiklos vykdytojų pareigos, apsaugos sąlyga ir pan.). 2.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI 2010 m. Europos Komisija pradėjo viešas konsultacijas, siekdama gauti suinteresuotųjų šalių nuomones dėl jos ketinimo persvarstyti pagrindų direktyvą. Per šias viešas konsultacijas siekta patikrinti, ar Komisijos tarnybų nustatytos sritys, kuriose būtų galima gerinti motorinėms transporto priemonėms taikomų ES tipo patvirtinimo teisės aktų vykdymo užtikrinimą, būtų tinkama Pagrindų direktyvos 2007/46/EB peržiūros taikymo sritis ir akcentas.

Gauta keturiasdešimt susijusių atsakymų; apskritai juose nurodyta, kad iniciatyvos tikslams labai pritariama. 74 proc. respondentų sutiko su tuo, kad esama tipo patvirtinimo sistema jau yra palyginti kokybiška, bet 57,6 proc. jų manė, kad galėtų būti padaryta daugiau, siekiant atkreipti dėmesį į teisinį rinkos priežiūros principų taikymą ir tinkamai jį akcentuoti; 47 proc. respondentų tvirtino, kad esamos rinkos priežiūros nuostatos yra neveiksmingos, ir tik 2,9 proc. respondentų sutiko su tuo, kad jos yra veiksmingos. Iš rezultatų aiškiai matyti, kad, bendra suinteresuotųjų subjektų nuomone, gali ir galėtų būti imamasi daugiau veiksmų siekiant ex ante kontrolę, siūlomą pagal tipo patvirtinimo sistemą, papildyti ex post rinkos priežiūros nuostatomis. Komisijos tarnybos taip pat užsakė kelis išorės tyrimus, kuriais būtų galima papildyti poveikio vertinimo procesą ir įtraukti į jį atitinkamus rezultatus. Pirmąjį 2011 m. pusmetį atliktas pagrindų direktyvos ex post vertinimo tyrimas, paskui antrąjį 2011 m. pusmetį atliktas poveikio vertinimo tyrimas. Atliekant šį tyrimą vertintas su kiekvienu Komisijos tarnybų nustatytu poreikiu, kuris per viešas konsultacijas patvirtintas kaip svarbus, susijusių galimybių poveikis. Remiantis viešų konsultacijų ir poveikio vertinimo tyrimo rezultatais, nustatytas pageidaujamas politikos galimybių, kuriomis būtų galima atsižvelgti į šiuos poreikius, derinys. Tolesnė parengiamoji poveikio vertinimo ir pagrindų direktyvos peržiūros veikla vykdyta 2012–2013 m. įgyvendinant bandomąjį tinkamumo patikros projektą. Šiuo tikslu sudaryta tyrimo sutartis; ji baigta vykdyti 2013 m. kovo mėn. 2013 m. lapkričio mėn. paskelbtas Komisijos tarnybų darbinis dokumentas, kuriame pranešti bandomojo tinkamumo patikros projekto rezultatai ir atkreiptas dėmesys į Direktyvos 2007/46/EB numatytos peržiūros prioritetus (žr. šio dokumento 1.1. dalį). Jie aktyviai dalyvavo CARS 21 aukšto lygio grupėje, kurioje parengtos įvairios su tipo patvirtinimo sistema susijusios rekomendacijos; jas Komisija įtraukė į savo 2012 m. lapkričio mėn. priimtą veiksmų planą CARS 2020. Galiausiai, siekiant papildyti pirmiau nurodytus veiksmus, taip pat laikantis Europos Komisijos veiksmų plane CARS 2020 prisiimtų įsipareigojimų, antrąjį 2013 m. pusmetį atliktas konkurencingumo patikros tyrimas. Atliekant šį tyrimą svarstyta būtinybė nustatyti poveikio mažosioms ir vidutinėms įmonėms mažinimo priemones ir įrodyta, kad pasirinktas politikos galimybių derinys sektoriuje veikiančioms mažosioms ir vidutinėms įmonėms neturėtų tokio didelio poveikio, dėl kurio reikėtų imtis poveikio mažinimo priemonių. Be to, per visą poveikio vertinimo procesą Motorinių transporto priemonių techninio komiteto (angl. TCMV) ir Tipo patvirtinimo institucijų ekspertų grupės (angl. TAAEG) posėdžiuose keistasi nuomonėmis su valstybių narių valdžios institucijomis. Su pramonės atstovais ir naudotojų asociacijomis nuomonėmis apie iniciatyvą keistasi Motorinių transporto priemonių darbo grupėje (angl. MVWG). Su visais suinteresuotaisiais subjektais, rinkdami duomenis ir nuomones, taip pat konsultavosi išorės tyrimus atliekantys rangovai. Paskatintas kilusio VW išmetamųjų teršalų skandalo, 2015 m. spalio 5 d. Europos Parlamentas priėmė rezoliuciją dėl išmetamųjų teršalų matavimo automobilių pramonėje, kuria paragino Komisiją žymiai sugriežtinti dabartinį ES tipo patvirtinimo režimą, kad juo būtų numatyta platesnė ES priežiūra, visų pirma kalbant apie Sąjungoje parduodamų transporto priemonių rinkos priežiūros, koordinavimo ir vėlesnės kontrolės režimą. 3.TEISINIAI PASIŪLYMO ASPEKTAI 3.1.Teisinis pagrindas Teisinis pasiūlymo pagrindas yra Sutarties dėl Europos Sąjungos veikimo (SESV) 114 straipsnis. 3.2.Subsidiarumo principas Motorinių transporto priemonių tipo patvirtinimo pagrindų teisės aktais padedama įgyvendinti prekių vidaus rinką. Šiuo pasiūlymu siekiama padidinti šių teisės aktų įgyvendinimo ir vykdymo užtikrinimo veiksmingumą, o kartu įgyvendinti bendrąjį politikos tikslą – sustiprinti vidaus rinkos strategiją. Nors už teisės aktų įgyvendinimą savo teritorijoje atsakingos valstybės narės, labai svarbu užtikrinti darnų ir koordinuotą požiūrį, grindžiamą bendrais ir vienodai valstybių narių taikomais kriterijais, siekiant išlaikyti vienodas sąlygas visoje ES, užtikrinant darnų tipo patvirtinimo reikalavimų aiškinimą, įgyvendinimą ir vykdymo užtikrinimą, papildomą darniomis rinkos priežiūros nuostatomis, siekiant suteikti valstybėms narėms tinkamas priemones vykdyti kontrolę po pateikimo rinkai ir imtis veiksmingų ir bendrų taisomųjų veiksmų dėl rinkoje esančių reikalavimų neatitinkančių ir nesaugių gaminių. Nacionaliniai tipo patvirtinimo ir rinkos priežiūros skirtumai valstybėse narėse gali lemti nedarnų vykdymo užtikrinimą Sąjungos vidaus rinkoje, kurioje nebėra vidaus sienų ir beveik nebevykdoma kontrolė prie nacionalinių sienų. Kad galėtų užkirsti kelią reikalavimų neatitinkančių gaminių pateikimui rinkai, valstybėms narėms taip pat labai svarbus jų kaimynių vykdymo užtikrinimo veiksmingumas. Todėl vienos valstybės narės vykdymo užtikrinimo trūkumai gali labai pakenkti kitų valstybių narių pastangoms užkirsti kelią reikalavimų neatitinkančių gaminių patekimui į jų rinką. Ši tarpusavio priklausomybė dar stipresnė dėl to, kad vykdymo užtikrinimo institucijų kompetencija apribota jų nacionaline teritorija. Prireikus imtis taisomųjų veiksmų užsienyje, šios valdžios institucijos turi pasikliauti kitose valstybėse narėse dirbančiais savo kolegomis. Taip yra dėl to, kad tipo patvirtinimo sistema grindžiama principu, pagal kurį suteikiama teisė visas naujas pagal vienos valstybės narės patvirtintą transporto priemonės tipą pagamintas transporto priemones laisvai parduoti ir registruoti kitose valstybėse narėse. Ši teisė taikoma visoms tokioms transporto priemonėms, kad ir kur jos būtų pagamintos. Taigi taip pat ne ES pagamintos transporto priemonės gali būti laisvai importuojamos į ES, jei jų gamintojas yra patvirtinęs, kad jos pagamintos pagal vienoje iš ES valstybių narių patvirtintą transporto priemonės tipą. Atsižvelgiant į pasaulinį automobilių sektoriaus, kuriame labai daug automobilių pramonės gaminių importuojama iš ne ES šalių, pobūdį, dėl šio svarbaus tarpvalstybinio aspekto, siekiant užtikrinti vienodas sąlygas, reikia imtis koordinuotų veiksmų ES lygmeniu. Jei veiksmų rinkos problemoms spręsti imtųsi kiekviena valstybė narė atskirai nacionaliniu lygmeniu, galėtų būti sudarytos kliūtys pagrindų teisės aktais užtikrintam laisvam motorinių transporto priemonių judėjimui. Todėl pagrįsta imtis veiksmų ES lygmeniu. 3.3.Proporcingumo principas Pasiūlymas atitinka proporcingumo principą, kadangi juo nesiekiama daugiau nei būtina norint įgyvendinti tinkamo vidaus rinkos veikimo užtikrinimo tikslus, kartu išlaikant aukštą visuomenės saugos ir aplinkos apsaugos lygį. Siūlomos tipo patvirtinimo procedūrų stiprinimo ir tolesnio derinimo priemonės grindžiamos pagal bendrąją gaminių pardavimo sistemą nustatytais sutartais principais ir Sprendimo Nr. 768/2008/EB I priede išdėstytomis gaminiams skirtų derinamųjų Sąjungos teisės aktų orientacinėmis nuostatomis. Jei reikia ir pagrįsta, šios nuostatos pritaikytos atsižvelgiant į automobilių sektoriaus ypatybes, pirmiausia siekiant pripažinti esamą jau gerai įtvirtintą tipo patvirtinimo sistemą ir užtikrinti visapusišką darną su šia sistema. Tai pirmiausia pasakytina apie nuostatas dėl, viena vertus, rinkos priežiūros institucijų ir, kita vertus, tipo patvirtinimo institucijų ir jų paskirtų techninių tarnybų keitimosi informacija ir bendradarbiavimo. 3.4.Priemonių pasirinkimas

Reglamento pasirinkimas laikomas tinkamu, kadangi juo galima užtikrinti tiesioginį ir darnų taikymą ir vykdymo užtikrinimą, nereikalaujant jo perkelti į valstybių narių teisę. Pasiūlymas ir toliau grindžiamas į motorinėms transporto priemonėms skirtą ES tipo patvirtinimo sistemą jau įtrauktu lygių atskyrimo principu. Taikant šį principą, teisės aktai pateikiami trimis etapais: –pagrindines nuostatas ir taikymo sritį Europos Parlamentas ir Taryba pagal įprastą teisėkūros procedūrą nustato reglamente, kuris grindžiamas SESV 114 straipsniu; –su pagrindinėmis nuostatomis susijusios išsamios techninės specifikacijos bus nustatytos deleguotuosiuose aktuose, kuriuos Komisija priims pagal Sutarties dėl Europos Sąjungos veikimo 290 straipsnį; –įgyvendinimo aktus, kuriuose išdėstytos administracinės nuostatos, pvz., pateikti informacinio dokumento, tipo patvirtinimo sertifikatų, atitikties liudijimo šablonai ir pan., priims Komisija pagal Sutarties dėl Europos Sąjungos veikimo 291 straipsnį. 4.POVEIKIS BIUDŽETUI Šio pasiūlymo poveikis biudžetui yra toks: Komisijos darbuotojai, organizuojantys techninių tarnybų bendrus vertinimus ir juose dalyvaujantys; nacionalinių vertintojų, dalyvaujančių techninių tarnybų bendruose vertinimuose, išlaidos vadovaujantis Komisijos taisyklėmis dėl ekspertų patirtų išlaidų kompensavimo; Komisijos darbuotojai, teikiantys mokslinę, techninę ir logistinę paramą tarpusavio peržiūros sistemai (bendram techninių tarnybų auditui) ir koordinuojantys valstybių narių rinkos priežiūros veiklą automobilių gaminių srityje; Komisijos darbuotojai, valdantys ir toliau plėtojantys ES reguliavimo sistemą, skirtą motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų tipo patvirtinimui ir rinkos priežiūrai (šio reglamento veikimas ir deleguotųjų ir įgyvendinimo teisės aktų rengimas) ir padedantys valstybėms narėms užtikrinti jos veiksmingą ir ekonomiškai efektyvų įgyvendinimą ir stebintys, kaip jos tai atlieka; 10 straipsniu numatyto Vykdymo užtikrinimo forumo posėdžių organizavimo išlaidos, įskaitant valstybių narių atstovų kelionių išlaidų kompensavimą; techninių tarnybų vykdomų atitikties vertinimų priežiūros mechanizmo sukūrimo ir valdymo išlaidos; Komisijos vykdomo motorinių transporto priemonių standartų laikymosi ir atitikties bandymų vykdymo išlaidos ir dalyvavimo tarptautiniame reguliavimo bendradarbiavime, visų pirma JT EEK, išlaidos: Išsami informacija apie išlaidas yra nustatyta finansinėje teisės akto pasiūlymo pažymoje. Atsižvelgiant į 2014–2020 m. daugiametės finansinės programos apribojimus, teisėkūros pasiūlymo įgyvendinimas turės būti grindžiamas esamais ištekliais ir parengtas taip, kad nereikėtų papildomų finansinių išteklių iš ES biudžeto. Šiame reglamento pasiūlymo projekte numatytais veiksmais nebus padarytas poveikis ES biudžetui, viršijantis oficialioje Komisijos finansinėje programoje jau numatytus asignavimus, nes visi finansinių išteklių poreikiai turės būti patenkinti asignuotosiomis įplaukomis ir vidiniu perskirstymu. Vadovaujantis Sutarties dėl Europos Sąjungos veikimo 312 straipsniu, laikotarpiu po 2020 m. gruodžio 31 d. ši suma priklausys nuo daugiametės finansinės programos, galiosiančios laikotarpį, kuris prasidės 2021 m. 5.NEPRIVALOMI ELEMENTAI 5.1.Europos ekonominė erdvė

Siūlomas teisės aktas susijęs su Europos ekonominės erdvės (EEE) klausimais, todėl turėtų būti taikomas ir jai. 5.2.Galiojančių teisės aktų panaikinimas Priėmus pasiūlymą, bus panaikinti esami teisės aktai. 2016/0014 (COD) Pasiūlymas EUROPOS PARLAMENTO IR TARYBOS REGLAMENTAS dėl motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų patvirtinimo ir rinkos priežiūros (tekstas svarbus EEE) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 114 straipsnį, atsižvelgdami į Europos Komisijos pasiūlymą, teisėkūros procedūra priimamo akto projektą perdavus nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę, laikydamiesi įprastos teisėkūros procedūros, kadangi: (1)vidaus rinką sudaro vidaus sienų neturinti erdvė, kurioje turi būti užtikrintas laisvas asmenų, paslaugų, prekių ir kapitalo judėjimas. Vidaus rinkos taisyklės turėtų būti skaidrios, paprastos ir nuoseklios, kad jomis įmonėms ir vartotojams būtų suteikiamas teisinis tikrumas ir aiškumas; (2)šiuo tikslu Europos Parlamento ir Tarybos direktyva 2007/46/EB nustatyta išsami motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų ES tipo patvirtinimo sistema; (3)2013 m. atlikto Sąjungos teisinės motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų tipo patvirtinimo sistemos vertinimo rezultatai parodė, kad Direktyva 2007/46/EB nustatyta sistema tinkama siekiant pagrindinių derinimo, veiksmingo vidaus rinkos veikimo ir sąžiningos konkurencijos tikslų, todėl ji turėtų būti taikoma ir toliau; (4)vis dėlto atlikus šį vertinimą padaryta išvada, kad reikia nustatyti rinkos priežiūros nuostatas, kuriomis būtų papildomi tipo patvirtinimo reikalavimai, patikslinti susigrąžinimo ir apsaugos procedūras, taip pat esamų transporto priemonių patvirtintų tipų išplėtimo sąlygas, gerinti tipo patvirtinimo sistemos taikymo užtikrinimą derinant ir tobulinant valstybių narių valdžios institucijų ir techninių tarnybų taikomas tipo patvirtinimo ir gamybos atitikties užtikrinimo procedūras, patikslinti tiekimo grandinėje veikiančių ekonominės veiklos vykdytojų, taip pat užtikrinant sistemos taikymą dalyvaujančių valdžios institucijų ir šalių funkcijas ir atsakomybę ir gerinti alternatyvių tipo patvirtinimo (mažomis serijomis gaminamų transporto priemonių nacionalinio patvirtinimo ir individualaus transporto priemonės patvirtinimo) schemų ir daugiaetapio tipo patvirtinimo proceso tinkamumą, siekiant užtikrinti deramą lankstumą nišinėms rinkoms ir MVĮ, neiškraipant vienodų sąlygų; (5)be to, problemos, su kuriomis pastaruoju metu susidurta diegiant tipo patvirtinimo sistemą, atskleidė konkrečias silpnąsias vietas ir išryškino peržiūros iš esmės būtinybę, kad būtų užtikrinta patikima, skaidri, prognozuojama ir tvari reguliavimo sistema, suteikianti aukštą saugos, sveikatos ir aplinkosaugos lygį;

(6)siekiant užtikrinti tinkamą vidaus rinkos veikimą įmonių ir vartotojų naudai ir kad būtų galima suteikti aukštą saugos ir sveikatos bei aplinkos apsaugos lygį, šiame reglamente nustatomos suderintos motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų tipo patvirtinimo, taip pat individualaus transporto priemonės patvirtinimo taisyklės ir principai; (7)siekiant užtikrinti tinkamą saugos ir aplinkosauginio veiksmingumo lygį, šiame reglamente nustatomi esminiai techniniai ir administraciniai tipo patvirtinimo reikalavimai, taikomi M ir N kategorijų motorinėms transporto priemonėms ir jų priekaboms (O kategorija) bei tokioms transporto priemonėms skirtoms sistemoms, komponentams ir atskiriems techniniams mazgams. Į šias kategorijas patenka motorinės transporto priemonės, skirtos keleiviams vežti, motorinės transporto priemonės, skirtos kroviniams vežti, ir atitinkamos jų priekabos; (8)šiuo reglamentu, pirmiausia įtraukiant rinkos priežiūros nuostatas, turėtų būti sustiprinama dabartinė tipo patvirtinimo sistema. Automobilių sektoriaus rinkos priežiūra turėtų būti nustatoma nurodant tiekimo grandinėje veikiančių ekonominės veiklos vykdytojų pareigas, valstybėse narėse veikiančių vykdymo užtikrinimo institucijų atsakomybės sritis ir priemones, kurių reikėtų imtis nustačius rinkoje automobilių pramonės gaminius, dėl kurių kyla didelis pavojus saugai arba aplinkai arba kurie neatitinka tipo patvirtinimo reikalavimų; (9)veiksmingas tipo patvirtinimo reikalavimų įgyvendinimas turėtų būti užtikrintas sugriežtinant nuostatas dėl gamybos atitikties, be kita ko, nustatant privalomą periodinį atitikties kontrolės metodų ir susijusių produktų tolesnės atitikties auditą ir sugriežtinant su techninių tarnybų, atliekančių visos transporto priemonės tipo patvirtinimo bandymus tipo patvirtinimo institucijų atsakomybe, kompetencija, pareigomis ir darbo rezultatais susijusius reikalavimus. Techninių tarnybų tinkamas veikimas yra labai svarbus siekiant užtikrinti aukšto lygio saugą ir aplinkosaugą ir piliečių pasitikėjimą sistema. Direktyvoje 2007/46/EB nustatyti techninių tarnybų paskyrimo kriterijai turėtų būti išdėstyti išsamiau, kad būtų užtikrintas vienodas jų taikymas. Techninių tarnybų vertinimo metodai valstybėse narėse dėl didėjančio jų darbo sudėtingumo pasižymi tendencija vis labiau išsiskirti. Todėl tikslinga nustatyti procedūrinius įpareigojimus, kad būtų užtikrintas keitimasis informacija ir stebėsena, kaip valstybės narės atlieka savo techninių tarnybų vertinimą, paskyrimą, pranešimą ir stebėseną. Šiais procedūriniais įpareigojimais turėtų būti pašalinti visi likę naudojamų metodų ir techninių tarnybų paskyrimo kriterijų aiškinimo skirtumai; (10)skiriančiųjų institucijų vykdoma techninių tarnybų kontrolė ir priežiūra tapo svarbesnė, kai dėl technikos pažangos padidėjo pavojus, kad techninės tarnybos neturės reikiamos kompetencijos išbandyti naujas technologijas ar prietaisus pagal joms priskirtą veiklos aprėptį. Dėl technikos pažangos trumpėjant produktų ciklams, taip pat skirtingose skiriančiosiose institucijose skiriantis priežiūros patikrinimų vietoje intervalams, turėtų būti nustatyti būtiniausi reikalavimai, susiję su techninių tarnybų priežiūra ir stebėsena; (11)todėl valstybių narių techninių tarnybų paskyrimas ir stebėsena, laikantis išsamių ir griežtų kriterijų, turėtų būti prižiūrimas ir kontroliuojamas Sąjungos lygmeniu, įskaitant nepriklausomą auditą kaip jų pranešimo atnaujinimo po penkerių metų sąlygą. Turėtų būti sutvirtinta techninių tarnybų padėtis gamintojų atžvilgiu, įskaitant jų teisę ir pareigą iš anksto nepranešus vykdyti patikrinimus fabrikuose ir atlikti fizinius ir laboratorinius šio reglamento taikymo sričiai priklausančių produktų bandymus, kad būtų užtikrinta nuolatinė gamintojų atitiktis jiems gavus produktų tipo patvirtinimą; (12)siekdamos padidinti skaidrumą ir savitarpio pasitikėjimą, dar labiau suvienodinti ir išplėtoti techninių tarnybų vertinimo, paskyrimo ir pranešimo kriterijus, taip pat išplėtimo ir atnaujinimo procedūras, valstybės narės turėtų bendradarbiauti tarpusavyje ir su Komisija. Jos turėtų konsultuotis vienos su kitomis ir su Komisija dėl šio reglamento įgyvendinimui svarbių bendrų klausimų ir informuoti vienos kitas ir Komisiją apie savo pavyzdinį vertinimo kontrolinį sąrašą; (13)kai techninės tarnybos paskyrimas grindžiamas akreditavimu pagal Europos Parlamento ir Tarybos reglamentą (EB) Nr. 765/2008, akreditavimo institucijos ir skiriančiosios institucijos turėtų keistis informacija, reikšminga vertinant techninių tarnybų kompetenciją; (14)valstybės narės už techninių tarnybų paskyrimą ir stebėseną turėtų imti mokesčius, kad būtų užtikrintas valstybių narių vykdomos šių techninių tarnybų stebėsenos tvarumas ir sudarytos vienodos sąlygos techninėms tarnyboms. Kad būtų užtikrintas skaidrumas, prieš nustatydamos šių mokesčių lygį ir struktūrą valstybės narės turėtų informuoti Komisiją ir kitas valstybes nares; (15)kai, nepaisant priemonių, kurių imtasi siekiant užtikrinti nuoseklų valstybių narių reikalavimų taikymą ir su jais susijusius tolesnius veiksmus, abejojama techninės tarnybos kompetencija, Komisija turėtų turėti galimybę ištirti atskirus atvejus; (16)siekiant užtikrinti, kad techninių tarnybų bandymai ir teikiamos ataskaitos nebūtų veikiami neteisėtų aplinkybių, techninių tarnybų organizacinė struktūra ir veikla turėtų būti visiškai nešališkos. Kad savo užduotis vykdytų nuosekliai ir sistemingai, techninės tarnybos turėtų turėti tinkamą valdymo sistemą, įskaitant nuostatas dėl profesinio slaptumo. Kad techninės tarnybos galėtų tinkamai atlikti savo darbą, visada turėtų būti užtikrintas jų darbuotojų žinių lygis, kompetencija ir nepriklausomumas; (17)turėtų būti užtikrintas techninių tarnybų nepriklausomumas nuo gamintojų, įskaitant gamintojų tiesioginių ar netiesioginių mokėjimų už jų atliktas tipo patvirtinimo patikras ir bandymus vengimą. Todėl valstybės narės turėtų nustatyti tipo patvirtinimo mokesčių struktūrą, kuri turėtų padengti visų tipo patvirtinimo bandymų ir patikrinimų, atliekamų tipo patvirtinimo institucijos paskirtų techninių tarnybų, išlaidas, taip pat tipo patvirtinimo išdavimo administracines sąnaudas ir paskesnio atitikties tikrinimo bandymų ir patikrų išlaidas; (18)reikalingas patikimas vykdymo užtikrinimo mechanizmas, kad būtų užtikrintas šio reglamento reikalavimų laikymasis. Atitikties patvirtintam tipui ir gamybos atitikties automobilių sritį reglamentuojančių teisės aktų reikalavimams užtikrinimas turėtų būti viena iš pagrindinių patvirtinimo institucijų pareigų, nes ši pareiga glaudžiai susijusi su tipo patvirtinimo suteikimu ir reikalauja išsamių tipo patvirtinimo turinio žinių. Todėl svarbu, kad patvirtinimo institucijų darbas būtų reguliariai tikrinamas tarpusavio peržiūros būdu, siekiant užtikrinti, kad užtikrindamos tipo patvirtinimo reikalavimų vykdymą visos patvirtinimo institucijos taikytų vienodą kokybę ir griežtumą. Be to, svarbu numatyti paties tipo patvirtinimo teisingumo tikrinimą; (19)užtikrinant nuoseklų aukštą saugos, sveikatos ir aplinkosaugos lygį vidaus rinkoje esminę reikšmę turi glaudesnis nacionalinių institucijų koordinavimas keičiantis informacija ir vykdant koordinuotus vertinimus, kuriems vadovauja koordinavimo institucija. Tai taip pat turėtų padėti veiksmingiau naudoti ribotus išteklius nacionaliniu lygmeniu. Šiuo tikslu turėtų būti sukurtas forumas, kuriame valstybės narės ir Komisija keistųsi informacija ir koordinuotų savo veiklą, susijusią su tipo patvirtinimo teisės aktų vykdymo užtikrinimu. Šiuo metu vykstantis neformalus valstybių narių bendradarbiavimas šioje srityje turėtų pagerėti įgavęs formalesnę struktūrą; (20)Reglamentu (EB) Nr. 765/2008 nustatytos į Sąjungos rinką patenkančių produktų Sąjungos rinkos priežiūros ir kontrolės taisyklės taikomos motorinėms transporto priemonėms ir jų priekaboms, taip pat tokioms transporto priemonėms skirtoms sistemoms, komponentams ir atskiriems techniniams mazgams, neužkertant kelio valstybėms narėms pasirinkti kompetentingas institucijas šiems uždaviniams atlikti. Rinkos priežiūra gali būti kompetencija, kuria, atsižvelgdamos į pagal Reglamentą (EB) Nr. 765/2008 nustatytas valstybių narių rinkos priežiūros sistemas, dalijasi skirtingos nacionalinės institucijos. Veiksmingu koordinavimu ir stebėsena Sąjungos ir nacionaliniu lygmenimis turėtų būti užtikrinama, kad patvirtinimo ir rinkos priežiūros institucijos užtikrintų naujos tipo patvirtinimo ir rinkos priežiūros sistemos taikymą; (21)siekiant sustiprinti nacionalinių kompetentingų institucijų teises ir prievoles, užtikrinti veiksmingą jų rinkos priežiūros veiklos koordinavimą ir patikslinti taikomas procedūras, į šį reglamentą tikslinga įtraukti rinkos priežiūros taisykles; (22)siekiant padidinti patvirtinimo proceso skaidrumą ir palengvinti rinkos priežiūros institucijų, patvirtinimo institucijų ir Komisijos keitimąsi informacija ir nepriklausomą tikrinimą, tipo patvirtinimo dokumentai turėtų būti teikiami elektronine forma ir būti prieinami viešai, atsižvelgiant į išimtis, reikalingas komerciniams interesams ir asmens duomenims apsaugoti; (23)šiuo reglamentu nustatyti nacionalinių institucijų rinkos priežiūros įpareigojimai konkretesni nei išdėstytieji Reglamento (EB) Nr. 765/2008 19 straipsnyje, siekiant atsižvelgti į tipo patvirtinimo sistemos specifiką ir būtinybę šią sistemą papildyti veiksmingu rinkos priežiūros mechanizmu, užtikrinančiu patikimą paskesnį produktų, kuriems taikomas šis reglamentas, atitikties tikrinimą; (24)šie konkretesni nacionalinių institucijų įpareigojimai, nustatyti šiame reglamente, turėtų apimti paskesnius pakankamo rinkai pateiktų transporto priemonių skaičiaus atitikties tikrinimo bandymus ir patikras. Transporto priemonių, kurioms taikoma ši paskesnė atitikties patikra, atranka turėtų būti grindžiama deramu rizikos įvertinimu, atliktu atsižvelgiant į galimos neatitikties svarbą ir jos pasitvirtinimo tikimybę; (25)be to, Komisija turėtų organizuoti ir atlikti arba pareikalauti atlikti paskesnės atitikties patikros bandymus ir patikrinimus, kurie būtų nepriklausomi nuo valstybių narių pagal jų nacionalinius rinkos priežiūros įsipareigojimus vykdomų bandymų ir patikrinimų. Šiais bandymais ir patikrinimais nustačius neatitiktį arba nustačius, kad tipo patvirtinimas suteiktas remiantis neteisingais duomenimis, Komisija turėtų turėti teisę inicijuoti Sąjungos masto taisomuosius veiksmus, kad būtų atkurta nagrinėjamųjų transporto priemonių atitiktis, ir ištirti tipo patvirtinimo neteisingumo priežastis. Sąjungos bendrajame biudžete turėtų būti užtikrintas atitinkamas finansavimas, kad būtų galima atlikti tokius atitikties patikros bandymus ir patikrinimus. Atsižvelgiant į 2014–2020 m. daugiametės finansinės programos biudžeto apribojimus, teisėkūros pasiūlymo įgyvendinimas turės būti grindžiamas esamais ištekliais ir parengtas taip, kad jiems nereikėtų papildomų finansinių išteklių. Nustačius neatitiktį, Komisija turėtų turėti teisę skirti administracines baudas;

(26)siekiant užtikrinti didelę transporto priemonių funkcinę saugą ir transporto priemonėje esančių asmenų, kitų kelių eismo dalyvių ir aplinkos apsaugą, turėtų būti toliau derinami tarpusavyje ir prie technikos bei mokslo pažangos transporto priemonėms, sistemoms, komponentams ir atskiriems techniniams mazgams taikomi techniniai reikalavimai ir aplinkosaugos standartai; (27)šio reglamento tikslams neturėtų turėti poveikio faktas, kad tam tikros sistemos, komponentai ar atskiri techniniai mazgai gali būti montuojami transporto priemonėje ar prie jos po transporto priemonės pateikimo rinkai, registracijos ar pradėtos eksploatacijos. Todėl reikėtų imtis atitinkamų priemonių siekiant užtikrinti, kad sistemas, komponentus, atskirus techninius mazgus arba dalis ir įrangą, kurie gali būti montuojami transporto priemonėse ar prie jų ir kurie galėtų turėti didelį neigiamą poveikį aplinkosaugos ir funkcinės saugos požiūriu svarbių sistemų veikimui, patvirtinimo institucijos iš anksto patikrintų prieš jų pateikimą rinkai, registraciją ar eksploatacijos pradžią; (28)taikant ES tipo patvirtinimo sistemą kiekviena valstybė narė turi turėti galimybę patvirtinti, kad atlikti šiame reglamente nurodyti kiekvieno transporto priemonės tipo ir kiekvieno šio tipo transporto priemonės sistemos, komponento ir atskiro techninio mazgo bandymai ir patikros, siekiant patikrinti, ar jie atitinka šiame reglamente išdėstytus tipo patvirtinimo reikalavimus ir ar jų gamintojas yra gavęs jų tipo patvirtinimo sertifikatą. Pagal ES tipo patvirtinimo sistemą gamintojai įpareigojami gaminti transporto priemones, sistemas, komponentus ir atskirus techninius mazgus laikydamiesi patvirtinto tipo. Transporto priemonės gamintojas turi tai patvirtinti kiekvienai transporto priemonei išduodamas atitikties liudijimą. Kiekvieną transporto priemonę, su kuria pateikiamas galiojantis atitikties liudijimas, turėtų būti leidžiama tiekti rinkai ir registruoti kaip skirtą naudoti visoje Sąjungoje; (29)gamybos atitiktis yra vienas iš ES tipo patvirtinimo sistemos pamatų, todėl gamintojo nustatytas šios atitikties užtikrinimo procedūras turėtų patvirtinti kompetentinga institucija arba tinkamą kvalifikaciją turinti šiuo tikslu paskirta techninė tarnyba, ir jos turėtų būti reguliariai tikrinamos nepriklausomo periodinio audito pagalba; Be to, patvirtinimo institucijos turėtų užtikrinti tolesnės nagrinėjamųjų produktų atitikties tikrinimą; (30)siekiant užtikrinti nuolatinį tipo patvirtinimų galiojimą reikia, kad gamintojas šį transporto priemonės tipą patvirtinusią instituciją informuotų apie bet kokius tipo charakteristikų arba šiam tipui taikomų saugos ir aplinkos apsaugos reikalavimų pakeitimus; todėl svarbu, kad išduotų tipo patvirtinimo sertifikatų galiojimo trukmė būtų ribota ir kad šiuos liudijimus būtų galima pratęsti tik patvirtinimo institucijai patikrinus ir įsitikinus, kad transporto priemonės tipas ir toliau atitinka visus taikomus reikalavimus. Be to, siekiant užtikrinti visoje Sąjungoje vienodą procedūrų taikymą ir tipo patvirtinimo reikalavimų vykdymo užtikrinimą, reikėtų paaiškinti patvirtinto tipo išplėtimo sąlygas; (31)didelių pavojų saugai ir žalos visuomenės sveikatai ir aplinkai, apie kuriuos pranešta, vertinimas turėtų būti atliekamas nacionaliniu lygmeniu, tačiau kai pavojus arba žala, apie kuriuos pranešta, gali egzistuoti platesnėje nei vienos valstybės narės teritorijoje, turėtų būti užtikrintas Sąjungos lygmens koordinavimas siekiant dalytis ištekliais ir užtikrinti taisomųjų nustatytojo pavojaus ir žalos mažinimo veiksmų nuoseklumą; (32)kad būtų galima užtikrinti aukštą visų rinkai pateiktų transporto priemonių, sistemų, komponentų ir atskirų techninių mazgų saugos ir aplinkos apsaugos lygį, gamintojas arba kitas tiekimo grandinėje veikiantis ekonominės veiklos vykdytojas turėtų imtis veiksmingų taisomųjų priemonių, įskaitant transporto priemonių susigrąžinimą, jei transporto priemonė, sistema, komponentas arba atskiras techninis mazgas kelia didelį pavojų naudotojams arba aplinkai, kaip nurodyta Reglamento (EB) Nr. 765/2008 20 straipsnyje. Patvirtinimo institucijos turėtų būti įgaliotos vertinti ir tikrinti, ar šių priemonių pakanka. Valstybių narių valdžios institucijos turėtų turėti teisę imtis apsaugos priemonių, jei laikytų, kad gamintojo taisomųjų veiksmų nepakanka; (33)alternatyviomis tipo patvirtinimo schemomis turėtų būti suteikiamas deramas lankstumas mažų serijų transporto priemonių gamintojams. Jie turėtų galėti naudotis Sąjungos vidaus rinkos pranašumais, jei jų transporto priemonės atitinka konkrečius mažomis serijomis gaminamoms transporto priemonėms taikomus ES tipo patvirtinimo reikalavimus. Tam tikrais ribotais atvejais tinkama leisti patvirtinti mažomis serijomis gaminamas priemones nacionaliniu lygmeniu. Siekiant išvengti piktnaudžiavimo, bet kokia supaprastinta mažomis serijomis gaminamoms priemonėms skirta procedūra turėtų būti taikoma tik labai ribotos gamybos atvejais. Todėl būtina tiksliai apibrėžti mažomis serijomis gaminamų transporto priemonių sąvoką, nurodant gaminamų transporto priemonių skaičių, reikalavimus, kuriuos jos turi atitikti, ir šių transporto priemonių pateikimo rinkai sąlygas. Taip pat svarbu nurodyti alternatyvią pavienėms transporto priemonėms skirtą patvirtinimo schemą, pirmiausia siekiant užtikrinti pakankamą keliais etapais pagamintų transporto priemonių patvirtinimo lankstumą; (34)Sąjunga yra Jungtinių Tautų Europos ekonominės komisijos (JT EEK) susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (toliau – pataisytas 1958 m. susitarimas) šalis. Sąjunga yra pripažinusi daug prie pataisyto 1958 m. susitarimo pridėtų taisyklių, todėl ji pagal šias taisykles išduotus tipo patvirtinimus privalo pripažinti atitinkančiais atitinkamus Sąjungos reikalavimus. Siekdama supaprastinti savo tipo patvirtinimo sistemą ir suderinti ją su tarptautine JT EEK sistema, Sąjunga Europos Parlamento ir Tarybos reglamentu (EB) Nr. 661/2009 panaikino konkrečias savo tipo patvirtinimo direktyvas ir pakeitė jas privalomu atitinkamų JT EEK taisyklių taikymu. Siekiant sumažinti tipo patvirtinimo proceso administracinę naštą, transporto priemonių, sistemų, komponentų ir atskirų techninių mazgų gamintojams turėtų būti leidžiama prašyti išduoti tipo patvirtinimą pagal šį reglamentą, kai taikoma, tiesiogiai gaunant patvirtinimą pagal atitinkamas šio reglamento prieduose nurodytas JT EEK taisykles; (35)todėl JT EEK taisyklės ir jų pakeitimai, už kuriuos Sąjunga balsavo arba kuriuos ji taiko, pagal Tarybos sprendimą 97/836/EB turėtų būti įtraukti į ES tipo patvirtinimo teisės aktus. Todėl Komisijai turėtų būti suteikiami įgaliojimai iš dalies keisti šio reglamento priedus ir priimti deleguotuosius aktus, siekiant užtikrinti, kad atitinkamų teisės aktų sąraše būtų pateiktos naujausios nuorodos į JT EEK taisykles ir atitinkamus jų pakeitimus; (36)siekiant gerinti vidaus rinkos veikimą, pirmiausia laisvo prekių judėjimo, įsisteigimo laisvės ir laisvės teikti paslaugas atžvilgiu, būtina suteikti neribotą galimybę gauti transporto priemonių remonto ir techninės priežiūros informaciją, nustatant standartinę formą, kurią būtų galima naudoti siekiant gauti techninę informaciją, ir užtikrinti veiksmingą šią informaciją teikiančių tarnybų konkurenciją rinkoje. Dabar remonto ir techninės priežiūros informacijos teikimo reikalavimai nustatyti Europos Parlamento ir Tarybos reglamente (EB) Nr. 715/2007, Europos Parlamento ir Tarybos reglamente (EB) Nr. 595/2009, Komisijos reglamente (ES) Nr. 692/2008 ir Komisijos reglamente (ES) Nr. 582/2011. Šie reikalavimai šiame reglamente turėtų būti konsoliduoti, o reglamentai (EB) Nr. 715/2007, (EB) Nr. 595/2009, (ES) Nr. 692/2008 ir (ES) Nr. 582/2011 turėtų būti atitinkamai iš dalies pakeisti; (37)kadangi technikos pažanga, leidžianti naudoti naujus transporto priemonių diagnostikos ir remonto metodus ar techniką, kaip antai nuotolinę prieigą prie transporto priemonės informacijos ir programinės įrangos, neturėtų susilpninti šio reglamento tikslų nepriklausomų veiklos vykdytojų prieigos prie remonto ir priežiūros informacijos atžvilgiu; (38)siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai. Šie įgaliojimai turėtų būti įgyvendinami pagal Europos ir Tarybos reglamentą (ES) Nr. 182/2011; (39)siekiant papildyti šį reglamentą tolesnėmis techninėmis nuostatomis, Komisijai pagal Sutarties dėl Europos Sąjungos veikimo 290 straipsnį turėtų būti suteikiami įgaliojimai priimti aktus dėl tipo patvirtinimo reikalavimų, susijusių su transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų aplinkosauginiu ir saugos veiksmingumu. Ypač svarbu, kad Komisija parengiamųjų darbų metu tinkamai konsultuotųsi, įskaitant konsultacijas ekspertų lygiu. Ruošdama ir rengdama deleguotuosius aktus Komisija turėtų užtikrinti, kad susiję dokumentai būtų vienu metu, tinkamai ir laiku perduoti Europos Parlamentui ir Tarybai; (40)valstybės narės turėtų nustatyti taisykles dėl sankcijų už šio reglamento pažeidimus ir užtikrinti, kad šios taisyklės būtų įgyvendinamos. Tos sankcijos turėtų būti veiksmingos, proporcingos ir atgrasančios. Valstybės narės kasmet praneša Komisijai apie skirtas sankcijas, kad būtų galima stebėti šių nuostatų įgyvendinimo suderinamumą; (41)siekiant aiškumo, racionalumo ir paprastumo, Direktyva 2007/46/EB turėtų būti panaikinta ir pakeista šiuo reglamentu. Priimant reglamentą užtikrinama, kad nuostatos būtų tiesiogiai taikomos ir kad jas būtų galima laiku ir veiksmingiau atnaujinti, siekiant geriau atsižvelgti į technikos pažangą ir reguliavimo pokyčius, susijusius su pataisytu 1958 m. susitarimu; (42)siekiant tinkamai įgyvendinti Komisijos vykdomą atitikties tikrinimą ir užtikrinti vienodas sąlygas ekonominės veiklos vykdytojams ir nacionalinėms institucijoms, Komisija turėtų būti kompetentinga nustatyti suderintas administracines baudas ekonominės veiklos vykdytojams, kai nustatoma, kad jie pažeidė šį reglamentą, nepaisant kur pirmiausia buvo patvirtintas transporto priemonės, sistemos, komponento arba atskiro techninio mazgo tipas; (43)kai šiuo reglamentu numatytos priemonės susijusios su asmens duomenų tvarkymu, jos turėtų būti vykdomos vadovaujantis Europos Parlamento ir Tarybos direktyva 95/46/EB ir Europos Parlamento ir Tarybos reglamentu (EB) Nr. 45/2001, taip pat jų nacionalinėmis įgyvendinimo priemonėmis; (44)kad valstybės narės ir nacionalinės valdžios institucijos, taip pat ekonominės veiklos vykdytojai galėtų pasirengti šiuo aktu nustatomų naujų taisyklių taikymui, turėtų būti nustatyta taikymo data po įsigaliojimo; (45)kadangi šio reglamento tikslų, t. y. nustatyti suderintas taisykles dėl administracinių ir techninių reikalavimų, taikomų M, N ir O kategorijų transporto priemonių, taip pat sistemų, komponentų ir atskirų techninių mazgų tipo patvirtinimui, ir šių transporto priemonių, sistemų, komponentų ir atskirų techninių mazgų rinkos priežiūros, valstybės narės negali deramai pasiekti, o dėl tų tikslų masto ir poveikio jų būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali priimti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti,

PRIĖMĖ ŠĮ REGLAMENTĄ: I SKYRIUS

DALYKAS, TAIKYMO SRITIS IR APIBRĖŽTYS 1 straipsnis

Dalykas 1.Šiame reglamente nustatomos visų naujų 2 straipsnio 1 dalyje išvardytų transporto priemonių bei tokioms transporto priemonėms skirtų sistemų, komponentų ir atskirų techninių mazgų tipo patvirtinimo ir pateikimo rinkai administracinės nuostatos ir techniniai reikalavimai. Jis taip pat taikomas individualiems transporto priemonių patvirtinimams. 2.Šiame reglamente nustatomi transporto priemonių, sistemų, komponentų ir atskirų techninių mazgų, taip pat šioms transporto priemonėms skirtų dalių ir įrangos, kurioms taikomos patvirtinimo pagal šį reglamentą nuostatos, rinkos priežiūros reikalavimai. 2 straipsnis

Taikymo sritis 1.Šis reglamentas taikomas M ir N kategorijų motorinėms transporto priemonėms ir O kategorijos jų priekaboms, skirtoms naudoti viešuosiuose keliuose, įskaitant suprojektuotas ir sukonstruotas vienu ar keliais etapais, taip pat tokioms transporto priemonėms ir priekaboms suprojektuotoms ir sukonstruotoms sistemoms, komponentams ir atskiriems techniniams mazgams, taip pat dalims ir įrangai. 2.Šis reglamentas netaikomas šioms transporto priemonėms: (a)žemės ir miškų ūkio transporto priemonėms, kaip apibrėžta Europos Parlamento ir Tarybos reglamente (ES) Nr. 167/2013; (b)dviratėms arba triratėms transporto priemonėms ir keturratėms transporto priemonėms, kaip apibrėžta Europos Parlamento ir Tarybos reglamente (ES) Nr. 168/2013; (c)vikšrinėms transporto priemonėms. 3.Gamintojas gali teikti prašymą išduoti tipo patvirtinimą arba individualų tipo patvirtinimą šioms esminius šio reglamento reikalavimus atitinkančioms transporto priemonėms ir mašinoms: (a) suprojektuotoms ir pagamintoms daugiausia naudoti statybos aikštelėse ar karjeruose, uostų ar oro uostų patalpose; (b)transporto priemonėms, suprojektuotoms ir sukonstruotoms ginkluotųjų tarnybų, civilinės gynybos, priešgaisrinės apsaugos ir viešosios tvarkos užtikrinimo tarnybų reikmėms; (c)bet kurioms savaeigėms transporto priemonėms, suprojektuotoms ir sukonstruotoms tam tikram darbui atlikti ir dėl jų gamybos charakteristikų netinkančioms keleiviams arba prekėms vežti. 4.Gamintojas gali prašyti išduoti individualų transporto priemonės patvirtinimą pagal šį reglamentą dėl šių transporto priemonių: (a)naudojamoms tik lenktynėms keliuose; (b)konkrečiai bandymo programai atlikti skirtų transporto priemonių prototipų, už kurių naudojimą kelyje atsako gamintojas, jei jie buvo suprojektuoti ir pagaminti būtent šiuo tikslu. 3 straipsnis

Apibrėžtys Šiame reglamente vartojamų terminų apibrėžtys:

(1)tipo patvirtinimas – procedūra, kuria tipo patvirtinimo institucija patvirtina, kad transporto priemonės, sistemos, komponento arba atskiro techninio mazgo tipas atitinka susijusias administracines nuostatas ir techninius reikalavimus; (2)rinkos priežiūra – rinkos priežiūros institucijų vykdoma veikla ir taikomos priemonės, siekiant užtikrinti, kad rinkai tiekiamos transporto priemonės, sistemos, komponentai arba atskiri techniniai mazgai, taip pat dalys ir įranga atitiktų atitinkamuose Sąjungos teisės aktuose išdėstytus reikalavimus ir nekeltų pavojaus sveikatai, saugai arba kitu visuomenės interesų apsaugos aspektu; (3)transporto priemonė – motorinė transporto priemonė ar jos priekaba, kaip apibrėžta 10 ir 11 punktuose; (4)sistema – vienai ar daugiau specifinių funkcijų transporto priemonėje atlikti skirtas sujungtų įtaisų komplektas, kuriam taikomi šio reglamento arba bet kurio IV priede nurodyto norminio akto reikalavimai; (5)komponentas – įtaisas, skirtas transporto priemonei kaip jos sudedamoji dalis, kurio tipas gali būti patvirtintas atskirai nuo tos transporto priemonės ir kuriam taikomi šio reglamento ar bet kurio IV priede nurodyto norminio akto reikalavimai; (6)atskiras techninis mazgas – įtaisas, skirtas transporto priemonei kaip jos sudedamoji dalis, kurio tipas gali būti patvirtintas atskirai, tačiau tik vieno ar kelių nustatytų tipų transporto priemonėms, ir kuriam taikomi šio reglamento ar bet kurio IV priede nurodyto norminio akto reikalavimai; (7)dalys – transporto priemonei surinkti, remontuoti ir jos techninei priežiūrai atlikti naudojamos prekės, taip pat atsarginės dalys; (8)įranga – bet kurios prekės, kuriomis gali būti papildyta transporto priemonė arba kurios gali būti montuojamos transporto priemonėje, išskyrus dalis; (9)gamintojas – fizinis arba juridinis asmuo, atsakingas už visus transporto priemonės, sistemos, komponento arba atskiro techninio mazgo tipo patvirtinimo, individualaus transporto priemonės patvirtinimo arba dalių ir įrangos leidimų suteikimo proceso aspektus, gamybos atitikties užtikrinimą ir su šia pagaminta transporto priemone, sistema, komponentu, atskiru techniniu mazgu, dalimi ir įranga susijusius rinkos priežiūros klausimus, neatsižvelgiant į tai, ar šis asmuo tiesiogiai dalyvauja visuose šios atitinkamos transporto priemonės, sistemos, komponento arba atskiro techninio mazgo projektavimo ir konstravimo etapuose; (10)motorinė transporto priemonė – bet kokia varikliu varoma transporto priemonė, suprojektuota ir sukonstruota judėti savarankiškai, turinti ne mažiau kaip keturis ratus, komplektinė, sukomplektuota arba nekomplektinė, kurios didžiausiasis projektinis greitis viršija 25 km/val.; (11)priekaba – bet kokia nesavaeigė ratinė transporto priemonė, suprojektuota ir sukonstruota būti velkama motorine transporto priemone; (12)patvirtinimo institucija – valstybės narės institucija, apie kurią ta valstybė narė pranešė Komisijai ir kurios kompetencijai priklauso visi transporto priemonės, sistemos, komponento arba atskiro techninio mazgo tipo patvirtinimo arba individualaus transporto priemonės patvirtinimo aspektai, leidimų dalims ir įrangai suteikimo procesas, patvirtinimo liudijimų išdavimas ir prireikus jų panaikinimas arba atsisakymas juos išduoti, ryšių su kitų valstybių narių patvirtinimo institucijomis palaikymas, techninių tarnybų paskyrimas ir užtikrinimas, kad gamintojas laikytųsi gamybos atitikties įsipareigojimų; (13)rinkos priežiūros institucija – už rinkos priežiūrą valstybės narės teritorijoje atsakinga nacionalinė institucija arba institucijos; (14)nacionalinė institucija – patvirtinimo institucija arba bet kuri kita institucija, valstybėje narėje dalyvaujanti transporto priemonių, sistemų, komponentų, atskirų techninių mazgų, dalių arba įrangos rinkos priežiūros, kontrolės pasienyje arba registracijos procesuose ir už tai atsakinga; (15)pateikimas rinkai – transporto priemonės, sistemos, komponento, atskiro techninio mazgo, dalies arba įrangos pateikimas Sąjungoje pirmą kartą; (16)registracija – nuolatinis arba laikinas administracinis leidimas pradėti eksploatuoti transporto priemonę keliuose, įskaitant jos identifikavimą ir serijinio numerio išdavimą; (17)eksploatavimo pradžia – transporto priemonės, sistemos, komponento, atskiro techninio mazgo, dalies arba įrangos panaudojimas pagal paskirtį Sąjungoje pirmą kartą; (18)ekonominės veiklos vykdytojas – gamintojas, gamintojo atstovas, importuotojas arba platintojas; (19)visos transporto priemonės tipo patvirtinimas – procedūra, pagal kurią patvirtinimo institucija patvirtina, kad nekomplektinės, komplektinės arba sukomplektuotos transporto priemonės tipas atitinka susijusias administracines nuostatas ir techninius reikalavimus; (20)daugiaetapis tipo patvirtinimas – procedūra, pagal kurią viena arba daugiau patvirtinimo institucijų patvirtina, kad, atsižvelgiant į sukomplektavimo būklę, nekomplektinės arba sukomplektuotos transporto priemonės tipas atitinka susijusias administracines nuostatas ir techninius reikalavimus;

(21)nekomplektinė transporto priemonė – bet kokia transporto priemonė, kurios sukomplektavimui užbaigti reikia ne mažiau kaip dar vieno etapo, kad ji atitiktų susijusius šio reglamento ir IV priede nurodytų norminių aktų techninius reikalavimus; (22)ES tipo patvirtinimas – procedūra, kurią taikydama patvirtinimo institucija patvirtina, kad transporto priemonės, sistemos, komponento arba atskiro techninio mazgo tipas atitinka susijusias šio reglamento ir IV priede nurodytų norminių aktų administracines nuostatas ir techninius reikalavimus; (23)tipo patvirtinimo sertifikatas – dokumentas, kuriuo patvirtinimo institucija oficialiai patvirtina, kad transporto priemonės, sistemos, komponento arba atskiro techninio mazgo tipas yra patvirtintas; (24)gamintojo atstovas – Sąjungoje įsisteigęs fizinis arba juridinis asmuo, gamintojo tinkamai įgaliotas jam atstovauti bendraujant su patvirtinimo institucija arba rinkos priežiūros institucija ir veikti jo vardu į šio reglamento taikymo sritį patenkančiais klausimais; (25)importuotojas – Sąjungoje įsisteigęs fizinis arba juridinis asmuo, kuris pateikia rinkai trečiojoje šalyje pagamintą transporto priemonę, sistemą, komponentą, atskirą techninį mazgą, dalį ar įrangą; (26)nacionalinis tipo patvirtinimas – procedūra, pagal kurią patvirtinimo institucija patvirtina, kad transporto priemonės, sistemos, komponento arba atskiro techninio mazgo tipas atitinka susijusias valstybės narės nacionalinės teisės aktuose išdėstytas administracines nuostatas ir techninius reikalavimus; šis patvirtinimas galioja tik tos valstybės narės teritorijoje; (27)atitikties liudijimas – gamintojo išduodamas IX priede nurodytas dokumentas, kuriuo patvirtinama, kad pagaminta transporto priemonė atitinka patvirtintą transporto priemonės tipą; (28)platintojas – prekiautojas arba kitas tiekimo grandinėje veikiantis fizinis arba juridinis asmuo, išskyrus gamintoją arba importuotoją, tiekiantis rinkai transporto priemonę, sistemą, komponentą, atskirą techninį mazgą, dalį ar įrangą; (29)tiekimas rinkai – bet koks transporto priemonės, sistemos, komponento, atskiro techninio mazgo, dalies arba įrangos tiekimas mokamai arba nemokamai, siekiant platinti arba naudoti juos rinkoje vykdant komercinę veiklą; (30)pakopinis tipo patvirtinimas – procedūra, kurios metu laipsniškai surenkami visi transporto priemonę sudarančių sistemų, komponentų ir atskirų techninių mazgų ES tipo patvirtinimo sertifikatai, ir kuria sudaromos sąlygos visos transporto priemonės tipo patvirtinimui galutiniame etape; (31)vienos pakopos tipo patvirtinimas – procedūra, kurią taikydama patvirtinimo institucija vienos operacijos metu patvirtina, kad visos transporto priemonės, sistemos, komponento arba atskiro techninio mazgo tipas atitinka susijusias administracines nuostatas ir techninius reikalavimus; (32)mišrus tipo patvirtinimas – pakopinis tipo patvirtinimas, kurio metu visos transporto priemonės patvirtinimo baigiamajame etape gautas vienas arba daugiau tipo patvirtinimų, nebūtinai šioms sistemoms išduodant ES tipo patvirtinimo sertifikatus; (33)sukomplektuota transporto priemonė – transporto priemonė, kuri yra daugiaetapio tipo patvirtinimo rezultatas ir atitinka susijusius šio reglamento ir IV priede nurodytų norminių aktų techninius reikalavimus; (34)komplektinė transporto priemonė – transporto priemonė, kurios nereikia komplektuoti, kad ji atitiktų susijusius šio reglamento ir IV priede nurodytų norminių aktų techninius reikalavimus; (35)transporto priemonės tipas – konkreti transporto priemonių kategorija, kuriai būdingi bent esminiai II priedo B dalyje nurodyti kriterijai ir į kurią gali būti įtraukti toje dalyje nurodyti variantai ir versijos; (36)techninė tarnyba – organizacija ar įstaiga, patvirtinimo institucijos paskirta kaip bandymų laboratorija bandymams atlikti arba kaip atitikties vertinimo institucija pradiniam įvertinimui ir kitiems bandymams arba patikroms atlikti; (37)bazinė transporto priemonė – bet kokia transporto priemonė, kuri naudojama daugiaetapio tipo patvirtinimo pradiniame etape; (38)sistemos tipo patvirtinimas – procedūra, pagal kurią patvirtinimo institucija patvirtina, kad sistemos tipas atitinka susijusias administracines nuostatas ir techninius reikalavimus; (39)atskiro techninio mazgo tipo patvirtinimas – procedūra, pagal kurią patvirtinimo institucija patvirtina, kad atskiro techninio mazgo tipas, susijęs su vieno arba kelių konkrečių tipų transporto priemonėmis, atitinka susijusias administracines nuostatas ir techninius reikalavimus; (40)komponento tipo patvirtinimas – procedūra, pagal kurią patvirtinimo institucija patvirtina, kad komponento tipas atskirai nuo transporto priemonės atitinka susijusias administracines nuostatas ir techninius reikalavimus;

(41)virtualaus bandymo metodas – kompiuteriniai modeliavimai, įskaitant skaičiavimus, siekiant įrodyti, kad transporto priemonė, sistema, komponentas arba atskiras techninis mazgas atitinka IV priede nurodyto norminio akto techninius reikalavimus, kai fizinis transporto priemonės, sistemos, komponento arba atskiro techninio mazgo naudojimas bandymams yra nereikalingas; (42)individualus transporto priemonės patvirtinimas – procedūra, pagal kurią patvirtinimo institucija patvirtina, kad konkreti transporto priemonė, kuri tokia yra vienintelė arba nevienintelė, atitinka susijusias ES individualaus transporto priemonės patvirtinimo ir nacionalinio individualaus transporto priemonės patvirtinimo administracines nuostatas ir techninius reikalavimus; (43)serijos pabaigos transporto priemonė – transporto priemonė, kuri priklauso turimų transporto priemonių grupei ir kurios dėl įsigaliojusių naujų techninių reikalavimų, pagal kuriuos jos tipas nepatvirtintas, negalima arba nebegalima tiekti rinkai, registruoti arba pradėti eksploatuoti; (44)alternatyvūs reikalavimai – administracinės nuostatos ir techniniai reikalavimai, kuriais siekiama užtikrinti tokį funkcinės saugos, aplinkos apsaugos ir darbo saugos lygį, kuris būtų kuo labiau lygiavertis nustatytajam viename arba daugiau IV priede nurodytų norminių aktų; (45)atsarginės dalys – transporto priemonėje montuojamos arba prie jos tvirtinamos prekės, kuriomis pakeičiamos originalios tos transporto priemonės dalys, įskaitant prekes, kurios būtinos naudojant transporto priemonę, išskyrus kurą; (46)transporto priemonės remonto ir techninės priežiūros informacija – visa transporto priemonės diagnostikai, techninei priežiūrai, patikrai, reguliariai priežiūrai, remontui, perprogramavimui ar perkalibravimui, taip pat dalių ir įrangos montavimui transporto priemonėse reikalinga informacija, kurią gamintojas pateikia savo įgaliotiesiems prekiautojams ir remonto paslaugų teikėjams, įskaitant visus tolesnius tos informacijos pakeitimus ir papildymus; (47)nepriklausomas veiklos vykdytojas – fizinis arba juridinis asmuo (išskyrus įgaliotą prekiautoją arba remontuotoją), kuris tiesiogiai ar netiesiogiai susijęs su transporto priemonių remontu ir technine priežiūra, įskaitant remontuotojus, remonto įrangos, įrankių ar atsarginių dalių gamintojus ar platintojus, techninės informacijos leidėjus, automobilininkų klubus, pagalbos kelyje tarnybas, patikros ir bandymų paslaugų teikėjus, mokymo paslaugų teikėjus alternatyviuoju kuru varomų transporto priemonių įrangos montuotojams, gamintojams ir remontuotojams; tai taip reiškia įgaliotus remontuotojus, prekiautojus arba platintojus konkretaus transporto priemonių gamintojo platinimo sistemoje tiek, kiek jie transporto priemonių, kurių gamintojo platinimo sistemos nariai jie nėra, atžvilgiu teikia remonto ir priežiūros paslaugas; (48)įgaliotasis remonto paslaugų teikėjas – gamintojo platinimo sistemoje veikiantis fizinis arba juridinis asmuo, teikiantis transporto priemonių remonto ir techninės priežiūros paslaugas; (49)nepriklausomas remonto paslaugų teikėjas – fizinis arba juridinis asmuo, teikiantis transporto priemonių remonto ir techninės priežiūros paslaugas, bet neveikiantis gamintojo platinimo sistemoje; (50)transporto priemonės borto diagnostikos (angl. OBD) informacija – informacija, susijusi su sistema, kuri yra įrengta transporto priemonėje arba prijungta prie variklio ir kuria galima aptikti sutrikimą ir, jei taikoma, rodyti, kad jis įvyko, pasitelkiant įspėjimo sistemą, rodyti tikėtiną sutrikimo vietą kompiuterio atmintinėje saugoma informacija ir perduoti šią informaciją už transporto priemonės; (51)mažomis serijomis gaminama transporto priemonė – transporto priemonės tipas, kurio rinkai tiekiamų, užregistruotų arba pradėtų eksploatuoti vienetų skaičius neviršija XII priede nurodytų metinių ribinių kiekių; (52)specialiosios paskirties transporto priemonė (SPTP) – M, N arba O kategorijos transporto priemonė, pasižyminti konkrečiomis techninėmis savybėmis, reikalingomis darbui, kuriam reikia specialių sąlygų arba įrangos, atlikti; (53)puspriekabė – velkamoji transporto priemonė, kurios ašis (-ys) yra už transporto priemonės sunkio centro (kai krovinys paskirstytas tolygiai) ir kurioje įrengtas jungtuvas, kuriuo horizontaliąsias ir vertikaliąsias jėgas galima perduoti velkančiajai transporto priemonei. (54)nacionalinė akreditacijos įstaiga – vienintelė valstybės narės įstaiga, vykdanti akreditavimą pagal tos valstybės suteiktus įgaliojimus, kaip nustatyta Reglamento (EB) Nr. 765/2008 2 straipsnio 11 punkte; (55)vertinimas vietoje – tipo patvirtinimo institucijos atliekamas patikrinimas techninės tarnybos arba vieno iš jos subrangovų arba patronuojamųjų įmonių patalpose; (56)vertinimas vietoje priežiūros tikslu – periodinis įprastinis vertinimas vietoje, kuris nėra nei dėl pradinio skyrimo atliekamas vertinimas vietoje, nei dėl skyrimo atnaujinimo atliekamas vertinimas vietoje. 4 straipsnis

Transporto priemonių kategorijos 1.Šiame reglamente vartojamos šios transporto priemonių kategorijos: a)prie M kategorijos priskiriamos motorinės transporto priemonės, pirmiausia suprojektuotos ir sukonstruotos asmenims ir jų bagažui vežti: (i)M1 kategorija – motorinės transporto priemonės, kuriose, be vairuotojo sėdimosios vietos, yra ne daugiau kaip aštuonios sėdimosios vietos ir nėra vietos stovintiems keleiviams. Sėdimųjų vietų skaičius gali būti sumažintas iki vairuotojo sėdimosios vietos;

(ii)M2 kategorija –motorinės transporto priemonės, kuriose, be vairuotojo sėdimosios vietos, yra daugiau kaip aštuonios sėdimosios vietos ir kurių didžiausioji masė neviršija 5 tonų. Šiose motorinėse transporto priemonėse gali būti vietos stovintiems keleiviams; (iii)M3 kategorija –motorinės transporto priemonės, kuriose, be vairuotojo sėdimosios vietos, yra daugiau kaip aštuonios sėdimosios vietos ir kurių didžiausioji masė viršija 5 tonas. Šiose motorinėse transporto priemonėse gali būti vietos stovintiems keleiviams; b)prie N kategorijos priskiriamos motorinės transporto priemonės, pirmiausia suprojektuotos ir sukonstruotos prekėms vežti: (i)N1 kategorija – motorinės transporto priemonės, kurių didžiausioji masė neviršija 3,5 tonos; (ii)N2 kategorija –motorinės transporto priemonės, kurių didžiausioji masė viršija 3,5 tonos, bet neviršija 12 tonų; (iii)N3 kategorija –motorinės transporto priemonės, kurių didžiausioji masė viršija 12 tonų; c)prie O kategorijos priskiriamos priekabos, suprojektuotos ir sukonstruotos prekėms arba asmenims vežti ir jiems apgyvendinti: (i)O1 kategorija – priekabos, kurių didžiausioji masė neviršija 0,75 tonos; (ii)O2 kategorija –priekabos, kurių didžiausioji masė viršija 0,75 tonos, bet neviršija 3,5 tonos; (iii)O3 kategorija –priekabos, kurių didžiausioji masė viršija 3,5 tonos, bet neviršija 10 tonų; (iv)O4 kategorija –priekabos, kurių didžiausioji masė viršija 10 tonų; 2.Transporto priemonių, transporto priemonės tipų, variantų ir versijų skirstymo į kategorijas kriterijai nurodyti II priede. Komisijai pagal 88 straipsnį suteikiami įgaliojimai priimti deleguotuosius aktus, kuriais būtų iš dalies keičiamas II priedas dėl transporto priemonių pakategorių, transporto priemonių tipų ir kėbulo tipų skirstymo į kategorijas, siekiant pritaikyti jį prie techninės pažangos. II SKYRIUS

BENDROSIOS PAREIGOS 5 straipsnis

Bendrieji esminiai reikalavimai 1.Transporto priemonės, sistemos, komponentai ir atskiri techniniai mazgai turi atitikti IV priede nurodytų norminių aktų reikalavimus. 2.Siekiant atsižvelgti į technologinius ir reguliavimo pokyčius, Komisijai pagal 88 straipsnį suteikiami įgaliojimai priimti deleguotuosius aktus, kuriais, įtraukiant ir atnaujinant nuorodas į norminius aktus, kuriuose nustatyti reikalavimai, kuriuos turi atitikti transporto priemonės, sistemos, komponentai ir atskiri techniniai mazgai, būtų iš dalies keičiamas IV priedas. 6 straipsnis

Valstybių narių įsipareigojimai 1.Valstybės narės įsteigia arba paskiria patvirtinimo institucijas ir rinkos priežiūros institucijas. Valstybės narės praneša Komisijai apie šių institucijų įsteigimą ir paskyrimą. Šiame pranešime nurodomi šių institucijų pavadinimai, jų adresai, įskaitant jų elektroninius adresus, ir jų kompetencijos sritys. Komisija savo interneto svetainėje paskelbia patvirtinimo institucijų ir rinkos priežiūros institucijų sąrašą ir su jomis susijusią informaciją.

2.Valstybės narės leidžia pateikti rinkai, registruoti arba pradėti eksploatuoti tik šiame reglamente išdėstytus reikalavimus atitinkančias transporto priemones, sistemas, komponentus ir atskirus techninius mazgus. 3.Valstybės narės nedraudžia, neriboja ir netrukdo pateikti rinkai, registruoti arba pradėti eksploatuoti transporto priemonių, sistemų, komponentų arba atskirų techninių mazgų, atitinkančių šiame reglamente išdėstytus reikalavimus, išskyrus 52 straipsnyje nurodytus atvejus. Nukrypstant nuo šios taisyklės, valstybės narės neprivalo leisti pateikti rinkai, registruoti arba pradėti eksploatuoti transporto priemonių, kurių tipas patvirtintas vadovaujantis šiuo reglamentu, tačiau jos viršija Tarybos direktyvos 96/53/EB I priede nustatytus suderintus matmenis. 4.Valstybės narės organizuoja ir atlieka į rinką patekusių transporto priemonių, sistemų, komponentų arba atskirų techninių mazgų rinkos priežiūrą ir kontrolę pagal Reglamento (EB) Nr. 765/2008 III skyrių. 5.Valstybės narės imasi būtinų priemonių, kad užtikrintų, jog rinkos priežiūros institucijos, kai jos tai laiko tikslinga ir pateisinama, galėtų patekti į ekonominės veiklos vykdytojų patalpas ir daryti reikalingų transporto priemonių, sistemų, komponentų arba atskirų techninių mazgų poėmius atitikties patikrinimo tikslais. 6.Valstybės narės periodiškai persvarsto ir vertina, kaip veikia jų vykdomas tipo patvirtinimas. Šis persvarstymas ir vertinimas atliekamas ne rečiau kaip kas ketverius metus, o persvarstymo ir vertinimo rezultatai pateikiami kitoms valstybėms narėms ir Komisijai. Atitinkama valstybė narė rezultatų santrauką, visų pirma suteikto tipo patvirtinimo numerį ir susijusių gamintojų tapatybę, padaro viešai prieinamą. 7.Valstybės narės periodiškai persvarsto ir vertina, kaip veikia jų vykdoma priežiūra. Šis persvarstymas ir vertinimas atliekamas ne rečiau kaip kas ketverius metus, o persvarstymo ir vertinimo rezultatai pateikiami kitoms valstybėms narėms ir Komisijai. Atitinkama valstybė narė skelbia apibendrintus rezultatus viešai. 7 straipsnis

Patvirtinimo institucijų prievolės 1.Patvirtinimo institucijos tvirtina tik šio reglamento reikalavimus atitinkančias transporto priemones, sistemas, komponentus arba atskirus techninius mazgus. 2.Patvirtinimo institucijos savo pareigas vykdo nepriklausomai ir nešališkai. Prireikus jos laikosi slaptumo, kad būtų apsaugotos komercinės paslaptys, vadovaudamosi 9 straipsnio 3 dalyje nustatyta informavimo pareiga, kad būtų apsaugoti Sąjungos vartotojų interesai. 3.Valstybė narė, kurioje už transporto priemonių patvirtinimą, įskaitant individualų transporto priemonės patvirtinimą, atsakinga daugiau nei viena patvirtinimo institucija, paskiria vieną tipo patvirtinimo instituciją, atsakingą už keitimąsi informacija su kitų valstybių narių patvirtinimo institucijomis ir šio reglamento XV skyriuje nustatytus įpareigojimus. Valstybės narės patvirtinimo institucijos tarpusavyje bendradarbiauja dalindamosi jų vaidmeniui ir funkcijoms aktualia informacija. 4.Pagal 8 straipsnio 5 dalį, 9 straipsnio 5 dalį, 52 straipsnio 4 dalį arba 54 straipsnį informuota patvirtinimo institucija imasi visų reikalingų priemonių, kad peržiūrėtų suteiktą patvirtinimą ir atitinkamai pataisytų arba panaikintų patvirtinimą priklausomai nuo įrodytų nukrypimų priežasčių ir svarbos. 5.Komisija gali priimti įgyvendinimo aktus, kad nustatytų bendrus patvirtinimo institucijų skyrimo, peržiūros ir vertinimo nacionaliniu lygmeniu kriterijus. Šie įgyvendinimo aktai priimami vadovaujantis 87 straipsnio 2 dalyje nurodyta nagrinėjimo procedūra. 8 straipsnis

Rinkos priežiūros institucijų pareigos 1.Rinkos priežiūros institucijos atlieka reguliarius patikrinimus, kad įsitikintų transporto priemonių, sistemų, komponentų ir atskirų techninių mazgų atitiktimi šiame reglamente nustatytiems reikalavimams, taip pat tipo patvirtinimų teisingumu. Šie patikrinimai atliekamai pakankamu mastu, naudojant dokumentų tikrinimą ir realaus vairavimo bei laboratorinius bandymus, remiantis statistiškai reikšmingomis imtimis. Vykdydamos šią veiklą, rinkos priežiūros institucijos atsižvelgia į nustatytus rizikos vertinimo principus, skundus ir kitą informaciją. 2.Rinkos priežiūros institucijos reikalauja, kad ekonominės veiklos vykdytojai pateiktų tokius dokumentus ir informaciją, kuri, jų manymu, būtina jų veiklai vykdyti. 3.Dėl patvirtinto tipo transporto priemonių, sistemų, komponentų ir atskirų techninių mazgų rinkos priežiūros institucijos tinkamai atsižvelgia į ekonominės veiklos vykdytojų pateiktus atitikties liudijimus. 4.Rinkos priežiūros institucijos imasi atitinkamų priemonių, kad savo teritorijose laiku praneštų naudotojams apie nustatytą bet kokios transporto priemonės, sistemos, komponento ir atskiro techninio mazgo keliamą pavojų, siekdamos užkirsti kelią traumų ar bet kokios kitokios žalos rizikai arba ją sumažinti. Rinkos priežiūros institucijos bendradarbiauja su ekonominės veiklos vykdytojais dėl veiksmų, kurie gali užkirsti kelią šių ekonominės veiklos vykdytojų tiekiamų transporto priemonių, sistemų, komponentų ir atskirų techninių mazgų keliamiems pavojams arba juos sumažinti.

5.Vienos valstybės narės rinkos priežiūros institucijos, nusprendusios transporto priemonę, sistemą, komponentą ir atskirą techninį mazgą pašalinti iš rinkos pagal 49 straipsnio 5 dalį, praneša susijusiam ekonominės veiklos vykdytojui, o atitinkamais atvejais – ir susijusiai tipo patvirtinimo institucijai. 6.Rinkos priežiūros institucijos savo pareigas vykdo nepriklausomai ir nešališkai. Prireikus jos laikosi slaptumo, kad būtų apsaugotos komercinės paslaptys, kiek tik reikia atsižvelgdamos į 9 straipsnio 3 dalyje nustatytą informavimo pareigą, kad būtų apsaugoti Europos Sąjungos vartotojų interesai. 7.Valstybės narės periodiškai persvarsto ir vertina, kaip veikia jų vykdoma priežiūra. Šis persvarstymas ir vertinimas atliekamas ne rečiau kaip kas ketverius metus, o persvarstymo ir vertinimo rezultatai pateikiami kitoms valstybėms narėms ir Komisijai. Atitinkama valstybė narė skelbia apibendrintus rezultatus viešai. 8.Valstybių narių rinkos priežiūros institucijos koordinuoja savo rinkos priežiūros veiklą, bendradarbiauja tarpusavyje ir dalijasi tarpusavyje ir su Komisija jos rezultatais. Atitinkamais atvejais rinkos priežiūros institucijos susitaria dėl darbo pasidalijimo ir specializacijos. 9.Jei valstybėje narėje už rinkos priežiūrą ir išorės sienų kontrolę atsakinga daugiau nei viena institucija, šios institucijos bendradarbiauja tarpusavyje, keisdamosi jų darbui ir funkcijoms reikalinga informacija. 10.Komisija gali priimti įgyvendinimo aktų, kad nustatytų 1 dalyje nurodytų bandinių atitikties patikrų masto, apimties ir dažnumo nustatymo kriterijus. Šie įgyvendinimo aktai priimami pagal 87 straipsnio 2 dalyje nurodytą nagrinėjimo procedūrą. 9 straipsnis

Komisijos vykdomas atitikties tikrinimas ir

bendradarbiavimas su valstybėmis narėmis užtikrinant vykdymą 1. Komisija organizuoja ir tinkamu mastu vykdo jau pateiktų rinkai transporto priemonių, sistemų, komponentų ir atskirų techninių mazgų bandymus ir patikrinimus, siekdama įsitikinti, kad šios transporto priemonės, sistemos, komponentai ir atskiri techniniai mazgai atitinka tipo patvirtinimą ir taikytinus teisės aktus, taip pat kad užtikrintų tipo patvirtinimo teisingumą, arba pareikalauja, kad tai būtų vykdoma. Šie bandymai ir patikrinimai gali būti atliekami su naujomis transporto priemonėmis, pateiktomis gamintojo arba ekonominės veiklos vykdytojo kaip numatyta 2 dalyje. Šie bandymai ir patikrinimai taip pat gali būti atliekami su užregistruotomis transporto priemonėmis, sutikus transporto priemonės registracijos turėtojui. 2.Tipo patvirtinimus turintys gamintojai arba ekonominės veiklos vykdytojai paprašius Komisijai pateikia statistiškai reikšmingą skaičių Komisijos pasirinktų serijinių transporto priemonių, sistemų, komponentų ir atskirų techninių mazgų, kurie yra tipiški transporto priemonėms, sistemoms, komponentams ir atskiriems techniniams mazgams, kurie gali būti pateikti rinkai pagal tą tipo patvirtinimą. Šios transporto priemonės, sistemos, komponentai ir atskiri techniniai mazgai pateikiami bandymui tokiu laiku, tokioje vietoje ir tokiam laikotarpiui, kokių pareikalauja Komisija. 3.Kad Komisija galėtų atlikti 1 ir 2 dalyse nurodytus bandymus, valstybės narės suteikia Komisijai visus su transporto priemonės, sistemų, komponentų ir atskirų techninių mazgų, kurių atitiktis tikrinama bandymais, tipo patvirtinimu susijusius duomenis. Šie duomenys turi apimti bent jau tipo patvirtinimo sertifikate ir jos prieduose, nurodytuose 26 straipsnio 1 dalyje, esančią informaciją. Pakopinio arba daugiaetapio tipo patvirtinimo procedūra patvirtintų transporto priemonių atveju valstybės narės Komisijai taip pat pateikia jį sudarančių sistemų, komponentų ir atskirų techninių mazgų tipo patvirtinimų tipo patvirtinimo sertifikatą ir 26 straipsnio 1 dalyje nurodytus jo priedus. 4.Transporto priemonių gamintojai paviešina duomenis, kurių reikia, kad trečiosios šalys galėtų atlikti atitikties tikrinimo bandymus. Komisija gali priimti įgyvendinimo aktus, kad apibrėžtų paviešintinus duomenis ir tokio paviešinimo sąlygas, atsižvelgiant į komercinių paslapčių apsaugą ir asmens duomenų išsaugojimą vadovaujantis Sąjungos ir nacionalinės teisės aktais. Šie įgyvendinimo aktai priimami pagal 87 straipsnio 2 dalyje nurodytą nagrinėjimo procedūrą. 5.Nustačiusi, kad išbandytos arba patikrintos transporto priemonės neatitinka šiuo reglamentu arba bet kuriuo iš IV priede išvardytų norminių aktų nustatytų tipo patvirtinimo reikalavimų arba kad tipo patvirtinimas suteiktas remiantis neteisingais duomenimis, Komisija pagal 54 straipsnio 8 dalį nedelsdama pareikalauja, kad susijęs ekonominės veiklos vykdytojas imtųsi visų reikiamų taisomųjų priemonių, kad transporto priemonės atitiktų šiuos reikalavimus, arba imasi ribojamųjų priemonių, pareikalaudama, kad ekonominės veiklos vykdytojas susijusias transporto priemones pašalintų iš rinkos arba per pagrįstą laikotarpį jas susigrąžintų, priklausomai nuo nustatytos neatitikties svarbos. Jei per šiuos bandymus ir patikrinimus iškyla abejonių dėl paties tipo patvirtinimo teisingumo, Komisija informuoja susijusią (-as) patvirtinimo instituciją (-as) ir Keitimosi informacija apie reikalavimų vykdymo užtikrinimą forumą. Komisija paskelbia visų savo atliktų atitikties tikrinimo bandymų rezultatų ataskaitą. 10 straipsnis

Keitimosi informacija apie reikalavimų vykdymo užtikrinimą forumas 1.Komisija įsteigia Keitimosi informacija apie reikalavimų vykdymo užtikrinimą forumą (toliau – forumas) ir jam pirmininkauja. Forumą sudaro valstybių narių paskirti nariai.

2.Forumas koordinuoja už tipo patvirtinimą ir rinkos priežiūrą atsakingų nacionalinių institucijų tinklą. Jo patariamosios funkcijos, be kita ko, apima gerosios praktikos skatinimą, keitimąsi informacija apie vykdymo užtikrinimo problemas, bendradarbiavimą, darbo metodų ir priemonių rengimą, elektroninio keitimosi informacija procedūros rengimą, suderintų vykdymo užtikrinimo projektų vertinimą, sankcijas ir bendrus patikrinimus. 3.Komisijai suteikiami įgaliojimai pagal 88 straipsnį priimti deleguotuosius aktus, kuriais nustatoma forumo sudėtis, skyrimo procedūra, išsamūs uždaviniai, darbo metodai ir darbo tvarkos taisyklės. 11 straipsnis

Bendrosios gamintojų pareigos 1.Gamintojas užtikrina, kad jo pagamintos ir rinkai pateiktos arba pradėtos eksploatuoti transporto priemonės, sistemos, komponentai arba atskiri techniniai mazgai buvo pagaminti ir patvirtinti pagal šio reglamento reikalavimus. 2.Daugiaetapio tipo patvirtinimo atveju gamintojas taip pat yra atsakingas už transporto priemonės komplektavimo etape montuojamų sistemų, komponentų arba atskirų techninių mazgų patvirtinimą ir gamybos atitiktį. Bet kuris gamintojas, kuris pakeičia jau ankstesniuose etapuose patvirtintus komponentus, sistemas arba atskirus techninius mazgus, atsako už pakeistų komponentų, sistemų arba atskirų techninių mazgų patvirtinimą ir gamybos atitiktį. Ankstesnio etapo gamintojas pateikia tolesnio etapo gamintojui informaciją apie bet kokį pakeitimą, galintį turėti įtakos komponento tipo patvirtinimui, sistemos tipo patvirtinimui, atskiro techninio mazgo tipo patvirtinimui arba visos transporto priemonės tipo patvirtinimui. Ši informacija pateikiama, kai tik iš naujo išplečiamas visos transporto priemonės tipo patvirtinimas, bet ne vėliau kaip nekomplektinės transporto priemonės gamybos pradžios dieną. 3.Gamintojas, kuris pakeičia nekomplektinę transporto priemonę taip, kad ji priskiriama prie kitos transporto priemonių kategorijos ir dėl to pasikeičia ankstesniame tipo patvirtinimo etape jau įvertinti reikalavimai, taip pat yra atsakingas už reikalavimų, taikomų transporto priemonių kategorijai, prie kurios priskiriama pakeista transporto priemonė, įvykdymą. 4.Už Sąjungos ribų įsisteigęs gamintojas dėl ES tipo patvirtinimo paskiria vieną Sąjungoje įsisteigusį atstovą, kuris jam atstovautų santykiuose su patvirtinimo institucija. Šis gamintojas taip pat paskiria vieną Sąjungoje įsisteigusį atstovą rinkos priežiūrai; tai gali būti tas pats atstovas, kuris yra paskirtas dėl ES tipo patvirtinimo. 5.Gamintojas yra atskaitingas patvirtinimo institucijai už visus patvirtinimo procedūros aspektus ir už gamybos atitikties užtikrinimą, neatsižvelgiant į tai, ar jis tiesiogiai dalyvauja visuose transporto priemonės, sistemos, komponento arba atskiro techninio mazgo konstravimo etapuose. 6.Gamintojas nustato procedūras, kuriomis užtikrinama, kad serijinė transporto priemonių, sistemų, komponentų ir atskirų techninių mazgų gamyba atitiktų patvirtintą tipą. 7.Gamintojas, be identifikavimo plokštelės, tvirtinamos prie jo transporto priemonių, ir tipo patvirtinimo žymenų, tvirtinamų prie jo komponentų arba atskirų techninių mazgų pagal 36 straipsnį, ant rinkai tiekiamų savo transporto priemonių, komponentų arba atskirų techninių mazgų arba, jei to negalima padaryti, ant pakuotės arba prie komponento ar atskiro techninio mazgo pridedamame dokumente nurodo savo pavadinimą, registruotą prekės pavadinimą arba registruotą prekių ženklą ir savo kontaktinį adresą Sąjungoje. 12 straipsnis

Gamintojų pareigos, susijusios su reikalavimų neatitinkančiomis arba didelį pavojų keliančiomis jų transporto priemonėmis, sistemomis, komponentais, atskirais techniniais mazgais arba dalimis ir įranga 1.Gamintojas, manantis, kad pateikta rinkai arba pradėta eksploatuoti transporto priemonė, sistema, komponentas, atskiras techninis mazgas, dalis arba įranga neatitinka šio reglamento arba kad tipo patvirtinimas suteiktas remiantis neteisingais duomenimis, nedelsdamas imasi tinkamų priemonių, būtinų tos transporto priemonės, sistemos, komponento, atskiro techninio mazgo, dalies arba įrangos atitikčiai užtikrinti, pašalina juos iš rinkos arba prireikus juos susigrąžina. Gamintojas nedelsdamas išsamiai informuoja patvirtinimą suteikusią patvirtinimo instituciją apie neatitikimą ir visas taikytas priemones. 2.Jei transporto priemonė, sistema, komponentas, atskiras techninis mazgas, dalis ar įranga kelia didelį pavojų, gamintojas valstybių narių, kuriose transporto priemonė, sistema, komponentas, atskiras techninis mazgas, dalis arba įranga buvo tiekiami rinkai arba pradėti eksploatuoti, patvirtinimo ir rinkos priežiūros institucijoms nedelsdamas pateikia išsamią informaciją apie neatitiktį ir visas taikytas priemones. 3.Gamintojas saugo 24 straipsnio 4 dalyje nurodytą informacinį paketą dešimt metų nuo transporto priemonės pateikimo rinkai arba penkerius metus nuo sistemos, komponento arba atskiro techninio mazgo pateikimo rinkai. Transporto priemonės gamintojas saugo 34 straipsnyje nurodytų atitikties liudijimų kopijas, kad galėtų jas pateikti patvirtinimo institucijoms. 4.Gamintojas, gavęs pagrįstą nacionalinės institucijos prašymą, per tipo patvirtinimo instituciją pateikia šiai institucijai ES tipo patvirtinimo sertifikato arba 55 straipsnio 1 dalyje nurodyto leidimo kopiją, kuria įrodoma transporto priemonės, sistemos, komponento arba atskiro techninio mazgo atitiktis, kalba, kurią nacionalinė institucija gali lengvai suprasti. Gamintojas, gavęs pagrįstą nacionalinės institucijos prašymą, bendradarbiauja su šia institucija dėl visų veiksmų pagal Reglamento (EB) Nr. 765/2008 20 straipsnį, siekdamas pašalinti rinkai tiektos jo transporto priemonės, sistemos, komponento, atskiro techninio mazgo, dalies arba įrangos keliamą pavojų. 13 straipsnis

Gamintojo atstovų pareigos, susijusios su rinkos priežiūra

1.Gamintojo atstovas rinkos priežiūros klausimais atlieka gamintojo suteiktuose įgaliojimuose nurodytas užduotis. Pagal šiuos įgaliojimus atstovas gali atlikti bent šiuos veiksmus: (a)turėti prieigą prie 22 straipsnyje nurodyto informacinio aplanko ir 34 straipsnyje nurodyto atitikties liudijimo viena iš oficialiųjų Sąjungos kalbų. Šie dokumentai patvirtinimo institucijoms turi būti prieinami dešimt metų nuo transporto priemonės pateikimo rinkai ir penkerius metus nuo sistemos, komponento arba atskiro techninio mazgo pateikimo rinkai; (b)gavęs pagrįstą patvirtinimo institucijos prašymą, pateikti šiai institucijai visą informaciją ir dokumentus, reikalingus transporto priemonės, sistemos, komponento arba atskiro techninio mazgo gamybos atitikčiai įrodyti; (c)patvirtinimo arba rinkos priežiūros institucijų prašymu bendradarbiauti su jomis, jei reikia imtis bet kokių veiksmų, siekiant pašalinti transporto priemonių, sistemų, komponentų, atskirų techninių mazgų, dalių arba įrangos, dėl kurių suteiktas šis įgaliojimas, keliamą didelį pavojų; (d)nedelsdamas informuoti gamintoją apie skundus ir pranešimus, susijusius su pavojais, įtariamais incidentais, neatitikties klausimais, siejamais su transporto priemonėmis, sistemomis, komponentais, atskirais techniniais mazgais, dalimis arba įranga, kuriuos apima tie įgaliojimai; (e)nutraukti šiuos įgaliojimus, jei gamintojas veikia priešingai savo įsipareigojimams pagal šį reglamentą. 2.Gamintojo atstovas, nutraukęs įgaliojimus 1 dalies e punkte nurodytais pagrindais, nedelsdamas informuoja patvirtinimą suteikusią tipo patvirtinimo instituciją ir Komisiją. 3.Duomenys apie pasikeitimą turi apimti bent šiuos aspektus: a)išeinančio įgaliotojo atstovo įgaliojimo laikotarpio pabaigos datą ir būsimo gamintojo atstovo įgaliojimo pradžios datą; b)datą, iki kurios išeinantis gamintojo atstovas gali būti nurodytas gamintojo pateiktoje informacijoje, įskaitant visą reklaminę medžiagą; c)dokumentų perdavimas, įskaitant konfidencialumo aspektus ir nuosavybės teises; d)išeinančio gamintojo atstovo pareigą pasibaigus įgaliojimams persiųsti gamintojui arba būsimam gamintojo atstovui visus skundus ir pranešimus, susijusius su pavojais ir įtariamais incidentais, siejamais su transporto priemone, sistema, komponentu, atskiru techniniu mazgu, dalimi arba įranga, dėl kurios jis buvo paskirtas gamintojo atstovu. 14 straipsnis

Importuotojų pareigos 1.Importuotojas pateikia rinkai tik tas transporto priemones, sistemas, komponentus arba atskirus techninius mazgus, dėl kurių yra gautas ES tipo patvirtinimas arba nacionalinis tipo patvirtinimas, arba tas dalis ar įrangą, kurios atitinka Reglamento (EB) Nr. 765/2008 reikalavimus. 2.Prieš pateikdamas rinkai patvirtinto tipo transporto priemonę, sistemą, komponentą arba atskirą mazgą, importuotojas patikrina, ar patvirtinimo institucija yra sudariusi 24 straipsnio 4 dalyje nurodytą informacinį paketą ir ar sistema, komponentas arba atskiras techninis mazgas paženklinti reikalaujamu tipo patvirtinimo žymeniu ir atitinka 11 straipsnio 7 dalį. Importuotojas užtikrina, kad kartu su transporto priemone kartu būtų pateikiamas reikalaujamas atitikties liudijimas. 3.Jei importuotojas mano, kad transporto priemonė, sistema, komponentas arba atskiras techninis mazgas neatitinka šio reglamento reikalavimų, pirmiausia – patvirtinto tipo, jis nepateikia rinkai ir neleidžia pradėti eksploatuoti arba registruoti transporto priemonės, sistemos, komponento arba atskiro techninio mazgo, kol bus užtikrinta jų atitiktis. Jei jis mano, kad transporto priemonė, sistema, komponentas, atskiras techninis mazgas, dalis arba įranga kelia didelį pavojų, jis apie tai praneša gamintojui ir rinkos priežiūros institucijoms. Dėl patvirtinto tipo transporto priemonių, sistemų, komponentų ir atskirų techninių mazgų jis taip pat informuoja tipo patvirtinimą suteikusią patvirtinimo instituciją. 4.Importuotojas ant transporto priemonės, sistemos, komponento, atskiro techninio mazgo, dalies arba įrangos arba, jei to negalima padaryti, ant jo pakuotės arba prie sistemos, komponento, atskiro techninio mazgo, dalies arba įrangos pridedamame dokumente nurodo savo pavadinimą, registruotą prekės pavadinimą arba registruotą prekių ženklą ir savo kontaktinį adresą. 5.Importuotojas užtikrina, kad prie transporto priemonės, sistemos, komponento arba atskiro techninio mazgo būtų pridėtos 63 straipsnyje reikalaujamos instrukcijos ir informacija oficialiąja (-iosiomis) atitinkamų valstybių narių kalba (-omis). 6.Siekdamas apsaugoti vartotojų sveikatą ir užtikrinti jų saugą, importuotojas tiria skundus, tvarko skundų ir susigrąžintų transporto priemonių, sistemų, komponentų, atskirų techninių mazgų, dalių arba įrangos, kuriuos jis yra pateikęs rinkai, registrą ir informuoja platintojus apie šią stebėseną.

15 straipsnis

Importuotojų pareigos, susijusios su reikalavimų neatitinkančiomis jų transporto priemonėmis, sistemomis, komponentais arba atskirais techniniais mazgais arba didelį pavojų keliančiomis jų transporto priemonėmis, sistemomis, komponentais, atskirais techniniais mazgais, dalimis arba įranga 1.Jeigu importuotojo pateikta rinkai transporto priemonė, sistema, komponentas arba atskiras techninis mazgas neatitinka šio reglamento, importuotojas nedelsdamas imasi tinkamų priemonių, būtinų tos transporto priemonės, sistemos, komponento arba atskiro techninio mazgo atitikčiai užtikrinti, jiems iš rinkos pašalinti arba prireikus juos susigrąžinti. 2.Jei transporto priemonė, sistema, komponentas, atskiras techninis mazgas, dalis arba įranga kelia didelį pavojų, importuotojas gamintojui ir valstybių narių, kuriose transporto priemonė, sistema, komponentas, atskiras techninis mazgas, dalis arba įranga buvo pateikti rinkai, patvirtinimo ir rinkos priežiūros institucijoms nedelsdamas pateikia išsamią informaciją apie didelį pavojų. Importuotojas taip pat informuoja patvirtinimo ir rinkos priežiūros institucijas apie bet kokius veiksmus, kurių imtasi, ir pateikia informaciją, pirmiausia apie didelį pavojų ir gamintojo taikytas taisomąsias priemones. 3.Importuotojas dešimt metų po transporto priemonės pateikimo rinkai arba penkerius metus po sistemos, komponento arba atskiro techninio mazgo pateikimo rinkai saugo atitikties liudijimų kopijas, kad galėtų jas pateikti patvirtinimo ir rinkos priežiūros institucijoms, ir užtikrina, kad jos, pateikusios prašymą, galėtų gauti 24 straipsnio 4 dalyje nurodytą informacinį paketą. 4.Importuotojas, gavęs pagrįstą nacionalinės institucijos prašymą, pateikia jai visą informaciją ir dokumentus, reikalingus transporto priemonės, sistemos, komponento arba atskiro techninio mazgo atitikčiai įrodyti, kalba, kurią ši institucija gali lengvai suprasti. Importuotojas, gavęs pagrįstą nacionalinės institucijos prašymą, bendradarbiauja su šia institucija dėl visų veiksmų pagal Reglamento (EB) Nr. 765/2008 20 straipsnį, siekdamas pašalinti rinkai tiektos jo transporto priemonės, sistemos, komponento, atskiro techninio mazgo, dalies arba įrangos keliamą pavojų. 16 straipsnis

Platintojų pareigos Prieš tiekdamas rinkai, registruodamas arba pradėdamas eksploatuoti transporto priemonę, sistemą, komponentą arba atskirą techninį mazgą, platintojas patikrina, ar prie šios transporto priemonės, sistemos, komponento arba atskiro techninio mazgo pritvirtinta reikalaujama identifikavimo plokštelė arba ar jie pažymėti tipo patvirtinimo žymeniu, ar pridėti 63 straipsnyje reikalaujami dokumentai ir instrukcijos bei saugos informacija oficialiąja (-iosiomis) atitinkamos valstybės narės kalba (-omis) ir ar gamintojas ir importuotojas įvykdė atitinkamai 11 straipsnio 7 dalyje ir 14 straipsnio 4 dalyje nustatytus reikalavimus. 17 straipsnis

Platintojų pareigos, susijusios su reikalavimų neatitinkančiomis jų transporto priemonėmis, sistemomis, komponentais arba atskirais techniniais mazgais arba didelį pavojų keliančiomis jų transporto priemonėmis, sistemomis, komponentais, atskirais techniniais mazgais, dalimis arba įranga 1.Jei platintojas mano, kad transporto priemonė, sistema, komponentas arba atskiras techninis mazgas neatitinka šio reglamento reikalavimų, jis netiekia rinkai, neregistruoja ir nepradeda eksploatuoti transporto priemonės, sistemos, komponento arba atskiro techninio mazgo, kol bus užtikrinta jų atitiktis. 2.Platintojas, manantis, kad rinkai tiekta jo transporto priemonė, sistema, komponentas arba atskiras techninis mazgas neatitinka šio reglamento, informuoja gamintoją arba importuotoją siekdamas užtikrinti, kad pagal 12 straipsnio 1 dalį arba 15 straipsnio 1 dalį būtų imtasi tinkamų priemonių, būtinų tos transporto priemonės, sistemos, komponento arba atskiro techninio mazgo atitikčiai užtikrinti, jiems iš rinkos pašalinti arba prireikus jiems susigrąžinti. 3.Jei transporto priemonė, sistema, komponentas, atskiras techninis mazgas, dalis arba įranga kelia didelį pavojų, platintojas gamintojui, importuotojui ir valstybių narių, kuriose ši transporto priemonė, sistema, komponentas, atskiras techninis mazgas, dalis arba įranga buvo tiekti rinkai, patvirtinimo ir rinkos priežiūros institucijoms nedelsdamas pateikia išsamią informaciją apie šį didelį pavojų. Platintojas taip pat praneša jiems apie tai, kokių veiksmų imtasi, ir pateikia atitinkamus duomenis, visų pirma, apie didelį pavojų ir bet kokias taisomąsias priemones, kurių ėmėsi gamintojas. 4.Platintojas, gavęs pagrįstą nacionalinės institucijos prašymą, bendradarbiauja su šia institucija dėl visų veiksmų pagal Reglamento (EB) Nr. 765/2008 20 straipsnį, siekdamas pašalinti rinkai tiektos jo transporto priemonės, sistemos, komponento, atskiro techninio mazgo, dalies arba įrangos keliamą pavojų. 18 straipsnis

Atvejai, kuriais importuotojams ir platintojams taikomos gamintojų pareigos Taikant šį reglamentą, importuotojas arba platintojas laikomas gamintoju ir jam taikomos 8, 11 ir 12 straipsniuose nustatytos gamintojo pareigos, jei importuotojas arba platintojas tiekia rinkai, registruoja transporto priemonę, sistemą, komponentą arba atskirą techninį mazgą arba yra atsakingas už jų eksploatavimo pradžią naudojant jo pavadinimą arba prekių ženklą, arba pakeičia transporto priemonę, sistemą, komponentą arba atskirą techninį mazgą taip, kad jie gali nebeatitikti taikomų reikalavimų. 19 straipsnis

Ekonominės veiklos vykdytojų nustatymas Patvirtinimo institucijos arba rinkos priežiūros institucijos prašymu ekonominės veiklos vykdytojai dešimt metų nuo transporto priemonės pateikimo rinkai arba penkerius metus nuo sistemos, komponento, atskiro techninio mazgo, dalies arba įrangos pateikimo rinkai teikia šią informaciją: (a)bet kurio ekonominės veiklos vykdytojo, kuris jiems tiekė transporto priemonę, sistemą, komponentą, atskirą techninį mazgą, dalį arba įrangą, tapatybę; (b)bet kurio ekonominės veiklos vykdytojo, kuriam jie tiekė transporto priemonę, sistemą, komponentą, atskirą techninį mazgą, dalį arba įrangą, tapatybę. III SKYRIUS

ES TIPO PATVIRTINIMO PROCEDŪROS

20 straipsnis

ES tipo patvirtinimo procedūros 1.Teikdamas visos transporto priemonės tipo patvirtinimo paraišką, gamintojas gali pasirinkti vieną iš šių procedūrų: (a)pakopinį tipo patvirtinimą; (b)vienos pakopos tipo patvirtinimą; (c)mišrų tipo patvirtinimą. Be to, dėl nekomplektinės arba sukomplektuotos transporto priemonės gamintojas gali pasirinkti daugiaetapį tipo patvirtinimą. 2.Sistemos tipo patvirtinimui, komponento tipo patvirtinimui ir atskiro techninio mazgo tipo patvirtinimui taikomas tik vienos pakopos tipo patvirtinimas. 3.Daugiaetapis tipo patvirtinimas suteikiamas nekomplektinės arba sukomplektuotos transporto priemonės tipui, kuris, atsižvelgiant į transporto priemonės sukomplektavimo būklę, atitinka 22 straipsnyje nurodytame informaciniame aplanke pateiktus duomenis ir IV priede nurodytuose atitinkamuose norminiuose aktuose nustatytus techninius reikalavimus. Daugiaetapis tipo patvirtinimas taip pat taikomas komplektinėms transporto priemonėms, kurias rekonstravo arba pakeitė kitas gamintojas po to, kai jos buvo sukomplektuotos. 4.ES tipo patvirtinimas galutiniame sukomplektavimo etape suteikiamas tik patvirtinimo institucijai patikrinus, ar galutiniame etape patvirtintas transporto priemonės tipas patvirtinimo metu atitinka visus taikomus techninius reikalavimus. Atliekant šį patikrinimą tikrinami visi dokumentai, susiję su reikalavimais, taikomais nekomplektinės transporto priemonės ES tipo patvirtinimui, suteiktam taikant daugiaetapę procedūrą, net jei patvirtinimas buvo suteiktas kitai transporto priemonės kategorijai. 5.1 dalyje nurodyto tipo patvirtinimo pasirinkimas neturi poveikio taikomiems esminiams reikalavimams, kuriuos turi atitikti patvirtintas transporto priemonės tipas, išduodant visos transporto priemonės tipo patvirtinimą. 6. Daugiaetapį tipo patvirtinimą taip pat gali taikyti pavienis gamintojas, jei nesiekiama apeiti per vieną etapą pagamintoms transporto priemonėms taikomų reikalavimų. Taikant šio reglamento 39, 40 ir 47 straipsnius, vieno gamintojo pagamintos transporto priemonės nelaikomos pagamintomis keliais etapais. 21 straipsnis

ES tipo patvirtinimo paraiška 1.Gamintojas pateikia patvirtinimo institucijai ES tipo patvirtinimo paraišką ir 22 straipsnyje nurodytą informacinį aplanką. 2.Dėl konkretaus transporto priemonės, sistemos, komponento arba atskiro techninio mazgo tipo gali būti teikiama tik viena paraiška tik vienoje valstybėje narėje. 3.Teikiama atskira kiekvieno tvirtinamo transporto priemonės, sistemos, komponento arba atskiro techninio mazgo tipo paraiška. 22 straipsnis

Informacinis aplankas 1.21 straipsnio 1 dalyje nurodytą informacinį aplanką sudaro: (a)I priede pateiktas vienos pakopos arba mišraus tipo patvirtinimo arba III priede pateiktas pakopinio tipo patvirtinimo informacinis dokumentas; (b)visi duomenys, brėžiniai, nuotraukos ir kita susijusi informacija;

(c)dėl transporto priemonių – pagal 20 straipsnio 1 dalį pasirinkta nurodyta procedūra ar procedūros; (d)visa papildoma informacija, kurios prašo paraiškos procedūrą vykdanti patvirtinimo institucija. 2.Informacinis aplankas pateikiamas Komisijos nustatyta elektronine forma, tačiau taip pat gali būti pateiktas popieriuje. 3.Siekiant atsižvelgti į techninius ir reguliavimo pokyčius, Komisijai pagal 88 straipsnį suteikiami įgaliojimai priimti deleguotuosius aktus, kuriais, atnaujinant informacinio dokumento šabloną, įskaitant 2 dalyje nurodytą suderintą elektroninę formą, būtų iš dalies keičiami I ir III priedai. 23 straipsnis

Kartu su paraiška dėl tam tikrų ES tipo patvirtinimų

teiktina papildoma informacija 1.Prie pakopinio tipo patvirtinimo paraiškos, be 22 straipsnyje nurodyto informacinio aplanko, pridedamas išsamus pagal IV priede nurodytus taikomus aktus reikalaujamų ES tipo patvirtinimo sertifikatų rinkinys. Jei teikiama sistemos tipo patvirtinimo, komponento tipo patvirtinimo arba atskiro techninio mazgo tipo patvirtinimo paraiška, pagal IV priede nurodytus taikomus aktus patvirtinimo institucija turi turėti galimybę susipažinti su informaciniu aplanku tol, kol bus išduotas visos transporto priemonės tipo patvirtinimas arba bus atsisakyta jį išduoti. 2.Prie mišraus tipo patvirtinimo paraiškos, be 22 straipsnyje nurodyto informacinio aplanko, pridedami pagal IV priede nurodytus taikomus aktus reikalaujami ES tipo patvirtinimo sertifikatai, įskaitant bandymų ataskaitas. Prie sistemų, kurių ES tipo patvirtinimo sertifikatas nepateiktas, paraiškos, be 22 straipsnyje nurodyto informacinio aplanko, pridedama I priede nurodyta informacija, kurios reikia šioms sistemoms patvirtinti transporto priemonės patvirtinimo etapu, o vietoj ES tipo patvirtinimo sertifikato pateikiama bandymų ataskaita. 3.Kartu su daugiaetapio tipo patvirtinimo paraiška pateikiama ši informacija: (a)pirmajame etape – su bazinės transporto priemonės sukomplektavimo būkle susijusios informacinio aplanko ir ES tipo patvirtinimo sertifikatų dalys; (b)antrajame ir vėlesniuose etapuose – su esamu transporto priemonės gamybos etapu susijusios informacinio aplanko ir ES tipo patvirtinimo sertifikatų dalys, taip pat ES transporto priemonės tipo patvirtinimo sertifikato, išduoto per ankstesnį gamybos etapą, kopija ir visa išsami su gamintojo padarytais transporto priemonės pakeitimais arba papildymais susijusi informacija. a ir b punktuose nurodyta informacija gali būti pateikiama pagal 22 straipsnio 2 dalį. 4. Patvirtinimo institucija ir techninės tarnybos turi prieigą prie transporto priemonės programinės įrangos ir algoritmų. Patvirtinimo institucija pagrįstu prašymu gali taip pat reikalauti iš gamintojo pateikti visą papildomą informaciją, kurios reikia sprendimui dėl reikalingų bandymų priimti arba šių bandymų atlikimo sąlygoms palengvinti. IV SKYRIUS

ES TIPO PATVIRTINIMO PROCEDŪRŲ VYKDYMAS 24 straipsnis

Bendrosios ES tipo patvirtinimo procedūrų vykdymo nuostatos 1.Kiekvienam transporto priemonės, sistemos, komponento arba atskiro techninio mazgo tipui gali būti išduodamas tik vienas ES tipo patvirtinimas. 2.Gavusi paraišką pagal 21 straipsnį, patvirtinimo institucija suteikia ES tipo patvirtinimą tik patikrinusi visus šiuos aspektus: (a)ar įvykdytos 29 straipsnyje nurodytos gamybos atitikties sąlygos;

(b)ar susijusios transporto priemonės, sistemos arba atskiro techninio mazgo tipui dar neišduotas tipo patvirtinimas; (c)ar transporto priemonės, sistemos, komponento arba atskiro techninio mazgo tipas atitinka taikomus reikalavimus; (d)dėl visos transporto priemonės tipo patvirtinimų pagal pakopinę, mišrią ir daugiaetapę procedūras patvirtinimo institucija pagal 20 straipsnio 4 dalį patikrina, ar sistemoms, komponentams ir atskiriems techniniams mazgams taikomi atskiri tipų patvirtinimai pagal visos transporto priemonės tipo patvirtinimo metu taikomus reikalavimus. 3.ES tipo patvirtinimui taikomos V priede, o daugiaetapiui tipo patvirtinimui – XVII priede nustatytos procedūros. Komisijai pagal 88 straipsnį suteikiami įgaliojimai iš dalies keisti V priedą atnaujinant procedūras dėl ES tipo patvirtinimo ir XVII priedą dėl daugiaetapio tipo patvirtinimo, siekiant atsižvelgti į reguliavimo ir technologinius pokyčius. 4.Patvirtinimo institucija parengia informacinį paketą, kurį sudaro 22 straipsnyje nurodytas informacinis aplankas, bandymų ataskaitos ir visi kiti dokumentai, kuriuos techninė tarnyba arba patvirtinimo institucija, vykdydamos savo užduotis, įtraukė į informacinį aplanką. Informacinį paketą sudaro rodyklė, kurioje aiškiai nurodomi visi puslapiai, taip pat kiekvieno dokumento formatas ir chronologine tvarka užregistruojamas ES tipo patvirtinimo valdymas. Patvirtinimo institucija saugo informacinį paketą dešimt metų nuo atitinkamo ES tipo patvirtinimo galiojimo pabaigos. 5.Jei patvirtinimo institucija nustato, kad transporto priemonės, sistemos, komponento arba atskiro techninio mazgo tipas atitinka taikomus reikalavimus, bet kelia didelį pavojų saugai arba gali rimtai pakenkti aplinkai ar visuomenės sveikatai, ji atsisako suteikti ES tipo patvirtinimą. Šiuo atveju ji nedelsdama išsiunčia kitų valstybių narių patvirtinimo institucijoms ir Komisijai išsamią bylą, kurioje paaiškina savo sprendimo priežastis ir pagrindžia savo išvadas. 6.Vadovaujantis 20 straipsnio 4 ir 5 dalimis, pakopinio, mišraus ir daugiaetapio tipo patvirtinimo procedūrų atveju patvirtinimo institucija atsisako suteikti ES tipo patvirtinimą, jei nustato, kad sistemos, komponentai arba atskiri techniniai mazgai neatitinka šiuo reglamentu arba IV priede išvardytais aktais nustatytų reikalavimų. Patvirtinimo institucija paprašo sistemas, komponentus arba atskirus techninius mazgus patvirtinusių patvirtinimo institucijų imtis veiksmų pagal 54 straipsnio 2 dalį. 25 straipsnis

Pranešimas apie išduotus, iš dalies pakeistus, atsisakytus išduoti ir panaikintus ES tipo patvirtinimus 1.Patvirtinimo institucija, išdavusi arba iš dalies pakeitusi transporto priemonės ES tipo patvirtinimo sertifikatą, per vieną mėnesį išsiunčia kitų valstybių narių patvirtinimo institucijoms ir Komisijai ES tipo patvirtinimo sertifikato kopijas (kar